«Бу қасддан уюштирилган» — раққосалар билан видео сабабли ишдан кетган Сирдарё тумани ҳокими ўринбосари - Daryo\n15:25, 18.06.2021 48737\n14 июнь куни ижтимоий тармоқларда раққосалар билан видеоси тарқалган Сирдарё тумани ҳокими ўринбосари Нурали Мирзаев ҳамда туман ободонлаштириш бошқармаси бошлиғи Нозим Муратов ўз аризаларига биноан ишдан кетгани тўғрисида хабар берилганди. Лавозимга тайинланганига 1 ой муддатдан сал ошган Сирдарё тумани ҳокимининг қурилиш масалалари бўйича собиқ ўринбосари Нурали Мирзаев «Human.uz»га берган интервьюсида видео провокация бўлганини таъкидлаган, деб ёзади «Gazeta.uz».\nФото: Сирдарё тумани ҳокимлиги матбуот хизмати\n«Аслида, бу видеода акс этган ҳолат 2020 йил октябрь ойларида бўлган. Ўша видеодаги рестораннинг очилиш маросимига таклиф қилинган эдик. Биз эл қатори, ҳеч қандай тартибни бузмаган ҳолда ичкиликларсиз кечки овқатга йиғилган эдик. Масалан, тўйга бориб ўтирганда раққоса келиб эркак кишининг ёнида ўйнайди, четдан қараганда эркакнинг аёли қараб турган бўлади, шунда ‘раққоса тезроқ кетсин’ деб пул қистиради. Биз ҳам ноқулай вазият бўлишининг олдини олган ҳолда у ёнимизга яқинлашишининг олдини олиб, тезроқ чиқиб кетиши учун пулни қистиргандик. Атайин чўзиб, ўзимизга яқинлаштириш учун ножўя ҳаракатлар бўлмаган. Омманинг олдида худди биз ўйинчилар билан кўнгилхушлик қилгандек бўлдик, лекин аслида ундай бўлмаган», — дейди у.\n«Видеода, тўғриси, менга нисбатан провокация бўлган. Бу, аввало, ишдан кейин бўлган ҳолат. Бу видео қасддан уюштирилган дейишимиз мумкин. Бу кўпроқ менга қаратилган, деб айтишим мумкин. Чунки пул қистирган ҳолатим 1 ёки 2 марта бўлган бўлиши мумкин, лекин 4-5 марта қайта-қайтадан кўрсатиб, охирида қандайдир шеърлар билан кўрсатилган. Лекин оддий мисол, вилоят марказларида деймизми, Тошкент шаҳрида ҳам худди шундай жойлар бор. Иш фаолиятимга 1 ойдан ошган бўлса, хоҳлаган одам келиб иш фаолиятимни текшириб кўрса, туман миқёсида сўровнома ўтказган тақдирда ҳам, туманимиз халқининг ўзи баҳо берсин. Мен оилам, жамоам, раҳбарият олдида ўзимни оқламоқчиман», — дейди ҳокимнинг собиқ ўринбосари.\n«Раққосалар кириб келганда уриб, ҳайдаб бўлмайди. Биз улар учун жавобгар бўла олмаймиз. Тартибда қандай бўлса, худди шундай чиқариб юбориш чораси кўрилади. Уларга қўпол муомалада бўлиб чиқариб юборилса, балки бу бошқача оқибатга олиб келиши мумкин. Оддий фуқароларда бунақа ҳолатлар кўп бўлади. Лекин биз ҳокимият ходими, бошқарув органи бўлганимиз учун оммага бўрттириб кўрсатилган деб ҳисоблайман. Емаган сомсага пул тўлагандек бўлдим», — дейди Нурали Мирзаев.\nУ ўзининг иш фаолиятига ҳам тўхталиб ўтган:\n«Туман ҳокимимиз фидойи инсонлар, фидойиларни яхши кўрадилар. Шу киши қачонки эрталаб тонгда чиқса, шу киши билан бирга чиқамиз, тунда нечада қайтишларига қарамай, шу кишидан кейин қайтамиз. Бу ҳақиқий фидойилик ҳисобланади деб ўйлайман. Чунки биз фақат қурилиш соҳаси билан тўхтаб қолмаймиз. Ижтимоий соҳага ҳам киришиб кетамиз, иқтисодий соҳага ҳам, соҳани танламасдан, бир-биримизга ёрдам берамиз. Чунки бизни раҳбаримиз шундай тарбия қиляптилар. ‘Сеники ёки меники дегани бўлмасин. Жипс бўлсаларинг, ишларинг юришади’, деб таъкидлайдилар. Бу меҳнат қонунчилиги бўйича бизга тазйиқ ўтказиляпти дегани эмас. Биз ўз хоҳишимиз билан тун-у кун, шанба, якшанба демасдан, ҳар доим ишдамиз».\nАндижонда суд раиси судьялик одоб-ахлоқини бузгани учун ишдан олинди\nЧироқчидаги мактаб биносида зиёфат уюштирган директор ва унинг ўринбосарлари ўз аризаларига кўра ишдан бўшади\n13:57, 19.07.2021 217662\n11:32, 28.06.2021 114070\n22:13, 17.07.2021 101230\n08:32 Бугун 346\n08:10 Бугун 2551\n01:48 Бугун 20759\n23:42, 25.07.2021 40922\n17:08, 24.07.2021 79337\n19:13, 24.07.2021 71485\n21:15, 25.07.2021 62584\n21:32, 24.07.2021 53063


Бухорода 41 мингга яқин ишчининг фаолияти легаллаштирилди\nБухорода вилоят давлат солиқ идоралари ҳамда бандлик ва мехнат муносабатлари бошқармалари ходимлари билан биргаликда норасмий фаолият юритаётган ишчиларни легаллаштиришга қаратилган тадбирлар давом этмоқда. Бу ҳақда вилоят давлат солиқ бошқармаси ахборот хизмати хабар берди.\nБугунги кунга қадар вилоятдаги 12 мингдан ортиқ хўжалик юритувчи субъектларда 40628 нафар ходимнинг фаолиятини легаллаштиришга эришилди.\nСоҳалар бўйича кўрадиган бўлсак, бу кўрсаткич йил бошидан савдо ва умумий овқатланиш корхоналарида 10501 та;\nишлаб чиқариш корхоналарида 10473 та;\nқурилиш корхоналарида 7894 та ҳамда қишлоқ хўжалиги корхоналарида 11755 тани ташкил этади.\nКиритилди: 06:13 09.10.2019. Ўқилди: 546 марта. Фикрлар сони: 0 та.


Сурияга жиҳодга кетгани айтилган ўшлик аёлнинг дараги чиқди\nУч боласи билан Сурияга кетиб қолгани айтилаётган қирғизистонлик аёл шу кунда Туркияда экани аниқланган. Бу ҳақда Озодликнинг қирғиз хизматига Ўш вилоят ички ишлар бошқармасининг матбуот котиби Жениш Аширбаев маълум қилди.\nЯнварь ойида ўшлик Наргиза Қодиралиева вояга етмаган уч ўғлини олиб, Сурияга кетиб қолгани хабар қилинганди. Собиқ турмуш ўртоғи Бобур Қодиралиевнинг иддаосича, Наргиза Сурияга жиҳодга кетганини хориждан юборилган СМС орқали билдирган.\nЎш милицияси ходимлари аёлнинг Туркияда эканини аниқлаб, у билан телефон орқали сўзлашишган. Наргиза Қодиралиева у ёққа савдо-сотиқ қилиш учун кетганини, Сурияга ўтиш мақсади йўқ эканини, яқин орада уйига қайтиб келишини маълум қилган.


Йўқолди | Azam Abidov\nҚўшни катта шаҳардаги ўғил қаттиқ таъсирланди: ким бўлиши мумкин у? Дўппидеккина шаҳарчада кўрган, билган, таниш, биродар, ҳамсуҳбатларини ёдга олди. Биронтаси бу ишга қўл уриши мумкин эмасди. Синфдошлари, курсдошлари, уларнинг фарзандларини айтмаса ҳам бўлар. Назарида у ерда яшовчи ҳамма одам ҳалол, бировнинг ҳаққидан ҳазар қилувчи, зиёли, имонли, инсофли эди. Бу шаҳарчада фақат яхши хулқли, меҳрибон, муҳтожпарвар, адолатли инсонлар яшарди унингча. Қачон у ерга қўли қинғирлар аралашақолдийкин? Ҳар куни кўча-кўйда, ишда, транспортда, хиёбонда, исталган ерда учратаётганинг одамлар бир қарашда ана шу шаҳарча одамларига ўхшамайдими? Йўқса…\nУнда нега олтмишни қоралаган фариштамонанд аёл уяли телефонини ўғирлатиб қўйдийкин? Телефонни етмишга яқинлашган хўжайини ҳайдаётган машинанинг орқа чап эшиги «чўнтаги»га қўйганди. Икковлон гоҳида эрмак учун кафтдеккина шаҳарчада киракашлик қилар, аёл ҳар гал ўша чап тарафга ўтириб олиб, яккам-дуккам учраб турган йўловчилардан тушган пулни санаб тургувчийди. Ғира-ширада икки йўловчининг бири чапдаги эшикка яқинлашиб келаркан, аёл беихтиёр ўнгга сурилиб, жой беради. Манзилга етганда кўрсаки, телефони йўқ, йўловчилар қўздан йироқ кетганди…\nЎғил онасини тинчлантириб, дарҳол янги телефон учун пул жўнатди: «Майли, қайғурманг, онажон, йўқолган бўлса йўқолибди, балою қазони даф қилсин илоҳим. Ўғирланди, демайлик. Йўқолди. Шунчаки йўқолди. Дунёда ўзгалар ҳаққига хиёнат қилмайдиган, ҳалол одамларгина яшайдиган, шодон болалигим кезиб юрган ўша дўппидай шаҳарча ҳали ҳам борлигига ишонаман.»\n© Аъзам Обид. Кичик ҳикоялар туркумидан – 2015


Чиқиш визаси муддати тугади - жазо қандай?\nOzodJavob Форумига келган саволларнинг аксари чиқиш визаси билан боғлиқ ҳолатларга доир бўлгани учун бу сафар ана шу мавзуга оид жавобларни излашга қарор қилдик.\nЧиқиш виза муддати тугагани учун жазо йўқ\n“Чет элда юрган пайти чиқиш визанинг муддати ўтиб кетса нима бўлади? Ўзбекистонга қайтиб бориш хавфли эмасми? Қандай жазо бериши мумкин? Бу саволлар четда юрган жуда кўпчиликни қизиқтиради. Илтимос шу саволларга жавоб берсангиз” дея сўради исмини ёзмаган ўзбекистонлик фуқаро.\nЎзбекистон Ички ишлар вазирлиги қошидаги Хорижга чиқиш-кириш ва фуқароликни расмийлаштириш бошқармасидан олинган маълумотга кўра, Ўзбекистон фуқароси хориждалиги пайтида чиқиш визасининг муддати ўтиб кетган тақдирида қонунда ҳеч қандай жазо кўзда тутилмаган.\n“Чиқиш виза олиб бирор давлатга борган фуқаро фақат ўша давлатнинг ўзида юрса ва бу пайтда унинг чиқиш визасининг муддати ўтиб кетса, бу ерда ҳеч қандай жиноят йўқ. Дейлик, фуқаро чиқиш виза олгач Кипрга саёҳат қилди. Ўша ерда юрган пайти чиқиш визасининг муддати ўтиб кетди. Бундай ҳолатда фуқаро Ўзбекистонга бемалол қайтиш ҳуқуқига эга. У Ўзбекистонга кираётган пайти унинг чиқиш визасининг муддати ўтгани учун ҳеч қандай муаммо бўлмайди. Бу нормал ҳолат. Қонунда бунга қарши ҳеч қандай жазо кўзда тутилмаган”, деди Хорижга чиқиш-кириш ва фуқароликни расмийлаштириш бошқармасининг исмини ошкор қилмаётганимиз ходими.\nЧиқиш визасиз саёҳат қилиш учун маъмурий жазо\nЛекин суҳбатдошга кўра, Ўзбекистон фуқаросига берилган чиқиш визасининг муддати ўтган вақтда у борган давлатидан бошқа давлатга саёҳат қилса, бу маъмурий ҳуқуқбузарлик ҳисобланади.\n“Фуқаро хорижда юрган пайти унинг паспортидаги чет элга бориш учун рухсат ёзуви ёпиштириладиган стикери (чиқиш визаси)нинг муддати ўтиб кетса ва бу пайтда фуқаро бошқа бир хориж давлатига саёҳат қилса, у маъмурий жавобгарликка жалб қилиниши мумкин. Масалан, фуқаро Кипрда пайти стикернинг муддати ўтганига қарамай, Буюк Британияга саёҳат қилди. Бу мумкин эмас. Шунингдек, фуқаро чиқиш визасиз хорижга саёҳат қилса ҳам маъмурий жавобгарлик кўзда тутилади. Бу ҳолатларда фуқаро жаримага тортилади ёки унинг хорижга чиқишига тақиқ қўйилиши мумкин. Жарима ҳар бир фуқарога индивидуал белгиланади. У қанча марта муддати ўтган стикер (чиқиш визаси) билан саёҳат қилгани инобатга олинади. Хорижга чиқиш тақиқи ҳам турлича бўлиши мумкин. Уч йилдан беш йилгача хорижга чиқиш учун тақиқ қўйилиши мумкин”, деди Хорижга чиқиш-кириш ва фуқароликни расмийлаштириш бошқармасининг исмини ошкор қилмаётганимиз ходими.\nЧиқиш визаси олиш тартиби\nЎзбекистон Вазирлар Махкамасининг 1995 йилнинг 6 январидаги "Ўзбекистон Республикаси фуқароларининг чет элга боришлари тартиби ва Ўзбекистон Республикасининг дипломатик паспорти тўғрисидаги Низомни тасдиқлаш ҳақида"ги 8-сонли Қарорига мувофиқ, Ўзбекистон фуқаролари хорижий давлатларга, шунингдек, қўшни давлатлар: Тожикистон ва Туркманистонга боришлари учун чет элга бориш учун рухсат ёзуви ёпиштириладиган стикер (чиқиш визаси)ни расмийлаштиришлари шарт ҳисобланади.\nЎзбекистон Ички ишлар вазирлигининг расмий сайтида ёзилишича, Ўзбекистон ва Қирғизистон ўртасидаги Ҳукуматлараро шартномага асосан Қиргизистонга 60 кундан ортиқ муддатга бораётган фуқаролар ҳам чет элга бориш учун рухсат бериш ёзуви стикери (чиқиш визаси)ни расмийлаштирадилар.\nВазирлик сайтидаги маълумотга кўра, чет элга вақтинча бормоқчи бўлган Ўзбекистон фуқаролари белгиланган шаклдаги 2 нусхада тўлдирилган ариза-анкета, паспорт, 35 Х 45 мм хажмдаги 4 дона (Тошкент шаҳрида яшовчи фуқаролар учун 5 дона) фотосурат, давлат божи тўлаганлиги ҳақидаги чиптани тақдим этган ҳолда доимий рўйхатдан ўтган жойидаги Хорижга чиқиш-кириш ва фуқароликни расмийлаштириш бўлимларига мурожаат қиладилар.\nХужжатлар 15 кун ичида ўрнатилган тартибда кўриб чиқилиб, фуқаронинг паспортига 2 йил давомида амал қилувчи хорижга чиқиш учун рухсат бериш ёзуви ёпиштириладиган стикер (чиқиш визаси) расмийлаштириб берилади.\nИкки йиллик муддат давомида фуқаролар ички ишлар идораларига қайта мурожаат қилмасдан бир неча бор чет элга боришлари мумкин.\nЧиқиш визасини беришдаги чекловлар\n"Ўзбекистон Республикаси фуқароларининг чет элга боришлари тартиби ва Ўзбекистон Республикасининг дипломатик паспорти тўғрисидаги Низомни тасдиқлаш ҳақида"ги Қарорига кўра, қуйидаги сабаблар чет элга бориш ҳуқуқини чеклаш учун асос бўлиб хизмат қилиши мумкин:\nЎзбекистондаги айрим ҳуқуқ фаоллари ва мустақил журналистлар юқорида кўрсатилган сабаблардан ҳоли бўлса ҳам чиқиш виза берилмайдиган фуқаролар рўйхатига киритилган.


06 март 2021, Тошкент вақти: 06:53\nСмaртфонлaр учун мўлжaллaнгaн Telegram мессенжери ишгa тушгaнига aтиги бир ярим йил бўлгaнигa қaрaмaй, бугунги кундa ундан фойдаланувчилар сони 50 миллионга етган. Telegram дастурига доир 8 декaбрь куни эълон қилингaн статистикага кўра, мессенжер ичидa бир кундa юборилaдигaн хaбaрлaр сони бир миллиaрдгa етгaн. Telegram ўзбекистонлик смартофон эгалари орасида ҳам оммабоп иловага айланган.\nЎзбекистонда 2013 йилнинг куз ойлaридa WhatsApp тармоғигa чекловлар қўйилиши ортидан смартфон фойдаланувчилари муқобил восита сифатида оммавий тарзда Telegram мессенжеридан фойдалана бошлади.\n2013 йилнинг ноябрь ойидa Telegram Apple ширкaтнинг онлайн дўконидa ўзбекистонлик фойдaлaнувчилaр тaрaфидaн юклаб олинган апплар орасида 1-ўринга чиққaн эди.\n18 ой aввaл ўшa пaйтдa вКонтaкте ижтимоий тармоғи рaҳбaри бўлгaн Пaвел Дуров вa унинг aкaси тaрaфидaн ишгa туширилгaн Telegram мессенжери aйни дaмдa дунё бўйлaб 50 миллион фaол фойдaлaнувчигa эгa. Хизмaтгa ҳaр ҳaфтa бир миллион киши қўшилиши aйтилaди.\nЎзбекистонлик фойдaлaнувчилaрнинг aйтишларичa, бу илованинг энг афзал тарафи - унинг тез ишлaши билaн бошқa муқобил хизмaтлaрдaн фaрқлaнaди.\n- Телефондaн кўрa қулaйроқ ишлaтишгa. Мaсaлaн, бошқa вилоятлaр, шaҳaрлaр билaн боғлaнишгa осонроқ, ҳaм тезроқ. Фaйллaр юборсaнгиз ҳaм зaгрузкa қилaди. WhatsApp ҳозир зaгрузкa қилмaяпти-ку. Шунинг учун ҳозир Telegram яхшироқ. Чет элгa СМС юборaдигaн бўлсaнгиз - қиммaт. Телегрaмдa эсa интернет трaффигидaн кетaверaди,- дейди тошкентлик Суннaтуллa.\nAндижонлик Бунёдбек ҳaм Telegram ўзбекистонликлaр орaсидa оммабоп бўлган WhatsApp мессенжеригa қиёслaгaндa қaтор қулaйликлaргa эгa экaнини aйтaди.\n- Telegramнинг яхши томони шундaки, СМС-хaбaрлaр тез юборилaди. Мaсaлaн, чет дaвлaтлaргa - Россия ёки Қозоғистонми - қўшни дaвлaтлaргa СМС юборсaнгиз, интернетдaн тaрифлaнaди, лекин жудa aрзон aлбaттa. Тaрифлaргa, центлaргa олaдигaн бўлсaк, интернетдaн фойдaлaнгaнингиз учун aрзон кетaди. Telegram дaстури WhatsAppдан кейин чиққaни учун рaсмли ёки видео хaбaрлaрлaрни юборишдa ривожлaнгaнроқ,- дейди Бунёдбек.\nРоссиядa ишлaётгaн ўзбекистонлик Дониёр эътирофича ҳaм, Telegram ўзининг aсосий рақибидан қулaйроқ.\n- WhatsApp ҳозирчaлик секин ишлaяпти. Мaсaлaн, хaбaрлaр тўлиқ етиб келaмaяпти, бошқa носозликлaри бор. Telegram эсa aнчa тез вa қулaй,- дейди Дониёр.\nМутaҳaссислaрнинг фикричa, вКонтaкте ижтимоий тaрмоғи aсосчиси Пaвел Дуров вa унинг aкaси тaрaфидaн ярaтилгaн Telegram хизмaти ўзининг нaфaқaт тезлиги, бaлки хaвфсизлиги билaн ҳaм aжрaлиб турaди.\n“Telegram дaстурини ишгa туширишдaн мен кўзлaгaн биринчи мaқсaд бу Россия хaвфсизлик хизмaтлaрининг қўли етмaйдигaн aлоқa хизмaтини ярaтиш эди”, деб aйтгaн эди Дуров TechCrunch нaшригa.\nМессенжер муaллифлaри унинг хaвфсизлик тизими мукaммaл қурилгaнигa шу қaдaр ишонишaдики, жорий йилнинг ноябр ойидa Telegram хизмaтини бузиб кирa олгaн хaкергa 300 минг AҚШ доллaри берилиши эълон қилингaн эди.\nЎзи тузгaн вКонтaкте ширкaтидaн сиқиб чиқaрилгaнидaн сўнг Россияни тарк этишга мaжбур бўлгaн Пaвел Дуров Telegram дaстурининг реклaмaсигa бир цент ҳaм хaржлaмaгaни aйтaди.


Daimler'нинг ХХРдаги раҳбари хитойликларни ҳақорат қилгани учун истеъфога чиқарилди\n15:16 / 22.11.2016 4246\nХитойдаги Daimler AG автоконцернининг юк автоси бўлими раҳбари Райнер Гертнер мамлакат фуқароларига нисбатан ирқчи изоҳларни қўллагани учун эгаллаб турган лавозимидан четлатилди. Бу ҳақида South China Morning Post хабар берди.\nМанбага кўра, ўтган якшанба Пекиндаги турар-жойлар ёнидаги автомобиллар тураргоҳида Гертнер ва маҳаллий аҳоли вакили ўртасида зиддият юзага келган. Бунга Гертнернинг ўз автомобилини бошқа ҳайдовчи машинасини қўймоқчи бўлган жойга жойлаганлиги сабаб бўлган. Шунингдек Daimler'нинг Хитойдаги юк автоси бўлими раҳбари йиғилганларни ҳайдаш мақсадида қалампир газидан фойдаланганлиги тахмин қилинмоқда.\nЗиддият пайтида Гертнер бир йилдан буён Хитойда яшаши ва мамлакатга келиб, биринчи англагани - "барча хитойликларнинг аблаҳ эканлиги"ни айтган. Можародан кейин полиция вазиятга ойдинлик киритиш мақсадида Гертнер ва ҳайдовчини идорага олиб кетган. Шундан сўнг Daimler'нинг Хитойдаги бўлими компания "бошқарувчини лавозимидан озод қилгани ва юзага келган вазият учун самимий узр сўраши"га оид баёнот билан чиқди.\nБу воқеа хитойлик ижтимоий тармоқ фойдаланувчиларининг норозилигига сабаб бўлди ва улар аҳолини Daimler автоконцерни маҳсулотидан воз кечишга чақиришди.\nDaimler AG — дунёнинг энг йирик автоконцернларидан бири. У 1883 йилда ташкил этилган, 1926 йилда компания Daimler-Benz акционерлик жамиятига айланган. 1998 йилда Американинг Chrysler автомобиль корпорацияси билан қўшилиши натижасида DaimlerChrysler AG компанияси сифатида қайд этилган. 2007 йилда автомобиль гиганти яна Daimler номи билан юритила бошланди.\nСамарқанд тумани ҳокими ўринбосари ишдан олинди


Янги йил кечаси «огнетушител» портлатганларга ҳукм...\n16.05.2022 15:05 0 2060\nЯнги йил куни Тошкент шаҳрининг Шайхонтоҳур туманида, «Самарқанд дарвоза» мажмуаси яқинида бир нечта йигитлар йўлнинг ўртасида «огнетушител»ни портлатишган эди.\nЖИБ Шайхонтоҳур тумани судида мазкур ҳолат бўйича 8 нафар шахсга нисбатан суд иши кўриб чиқилди. Бу ҳақда «Миллар» кўрсатувида маълум қилинган.\nСудланувчиларнинг энг каттаси 25 ёшда, энг кичиги эса 19 ёшда.\nСуд ҳукмига кўра, 5 нафар судланувчига нисбатан 4 йил озодликдан маҳрум қилиш, 3 нафарига эса 4 йил муддатга озодликни чеклаш жазоси тайинланди.\nЭслатиб ўтамиз, ҳолат юзасидан Шайхонтоҳур тумани ИИО ФМБ Тергов бўлими текширув олиб борганди.\nПортлаш оқибатида М.С. (1997 йилда туғилган) қорин юмшоқ тўқималари лат ейиши, М.А. (1999 йилда туғилган) ўнг оёқ болдир, товон соҳалари йиртилган жароҳати ҳамда Х.Н. (2006 йилда туғилган) ўнг оёқ панжа қисми йиртилган, мажақланган жароҳати, оёқ бармоқлари нотўлиқ ампутацияси ташхиси билан турли кўринишдаги тан жароҳати олган.\nХориж 31/01, 21:25\nХитойга Янги йил кириб келди (фото)


ЕИ вакиллари Ўзбекистондаги инсон ҳуқуқи масаласини ўрганяпти\n23 июн куни Европа Иттифоқи вакилларининг Ўзбекистон ҳукумати билан инсон ҳуқуқлари борасида икки кунлик сўзлашувлари бошланди.\nБугун Тошкентда Европа Иттифоқининг тўрт нафар вакили Ўзбекистон расмийлари билан учрашувдан аввал маҳаллий ҳуқуқ фаоллари билан учрашди.\nУчрашувда қатнашган Ўзбекистон мустақил ҳуқуқ ҳимоячилари ташаббус гуруҳи раҳбари Суръат Икромовга кўра, ЕИ вакиллари мамлакатдаги диний эътиқод билан қамалган маҳбуслар, қамоқхоналардаги қийноқлар, сўз эркинлиги ва болалар меҳнати муаммолари билан қизиққанлар.\n- Биз қийноқлар, диндорлар, сўз эркинлиги ва болалар меҳнати борасида ўзимизга маълум фактлар билан гапирдик. Кейин улардан Қозоғистондан экстрадиция қилинган 28 қочқин билан боғлиқ вазиятга ҳам эътибор қаратишларини сўрадик,- деди Суръат Икромов.\nЕИ вакилларининг бугун Ўзбекистон Омбудсмени Сайëра Рашидова, Ўзбекистон Инсон ҳуқуқлари миллий маркази раҳбари Акмал Саидов ҳамда Ўзбекистон Ташқи ишлар вазирлиги расмийлари билан учрашиши кутилмоқда.\nКеча Human Rights Watch ташкилоти Европа Иттифоқи вакиллари 23-24 июн кунлари Тошкентда Ўзбекистон ҳукумати билан инсон ҳуқуқлари борасида ўтказадиган сўзлашувларида қамоқда қолаётган ҳуқуқ фаоли Норбой Холжигитовнинг тақдирини кун тартибидаги асосий масала сифатида кўтариши лозимлигини таъкидлаган эди.


Чет эл таълим тизими – idum.uz\nЧет эл таълим тизими\nДунё давлатларида мактаб формалари (1-қисм)\nМактаб формаси қачон пайдо бўлган деган саволга тарихчилар икки хил жавоб беришади. Бир гуруҳи қадимги Грецияда деса, яна бир гуруҳи қадимги Ҳиндистонда деган фаразни илгари суришади. Аммо шуниси аниқки, ҳозирги кунда дунёнинг барча мамлакатларида ўқувчилар мактабга махсус формаларда боришади.\nadmin 07.12.2020 Чет эл таълим тизими Фикр билдирилмаган\nЯпон мактаблари ҳақида қизиқарли фактлар\nЯпониянинг ўзига хос урф-одатлари ва қоидаларига эга бўлган давлат эканлиги хаммага маълум. Aммо япон мактаби ҳақида нима дейиш мумкин? Қуйида қуёш чиққан мамлакат таълими тўғрисидаги тўққизта қизиқарли маълумотлар келтирилган.\nadmin 09.11.2020 Чет эл таълим тизими Фикр билдирилмаган\n🔥1.9 K марта кўрилди\nadmin 16.10.2020 Чет эл таълим тизими 1та фикр билдирилган\nadmin 13.10.2020 Чет эл таълим тизими Фикр билдирилмаган\nadmin 09.10.2020 Чет эл таълим тизими Фикр билдирилмаган\nУларда қандай? Ҳиндистон таълим тизими (видео)\nadmin 05.10.2020 Чет эл таълим тизими 1та фикр билдирилган\nФинларда биринчи синф ёҳуд ноёб мактаб қоидалари\nЯқинда Финляндияга кўчиб келган дўстим фарзандини ўтган йили 1-синфга олиб борди. У хавотирга тушиб, рус анъаналарига кўра, тадбирга тайёрланди. Ҳар ҳолда бошқа давлат, уни ўрнига биринчи синф. Тайёрланмай бўладими? Кейинчалик у шок ҳолатда бўлган воқеаларни айтиб берди.\n🔥4.2 K марта кўрилди\nadmin 10.09.2020 Чет эл таълим тизими Фикр билдирилмаган\nАҚШ мактаблари узра саёҳат (2-қисм)\nАҚШ мактаблари қандай фаолият юргизишади? У ерда ўқиш қандай? Хоналаричи? АҚШда ўқувчилар қай тарзда билим олишади? Уларда мактаб формаси ҳам борми? Доно халқимизда яхшигина нақл бор: «Минг бора гапиргандан, бир бора кўрган маъқул». Шунинг учун ўтган сафарги мақоламиз давоми сифатида…\n17.10.2016 Чет эл таълим тизими 1та фикр билдирилган\nАҚШ мактаблари узра саёҳат (1-қисм)\nСайтимизда «Чет эл таълим тизими» рукни остида хориждаги мамлакатлар таълим тизими, таълим жараёни, хусусан мактаблари хақида маълумот беришни давом эттирган ҳолда, бугунги мақоламизни АҚШ мактабларидаги таълим жараёнига бағишладик. Мақоламиз икки қисмда бўлиб, биринчи қисмида маълумот, иккинчи қисмида АҚШ мактаблари ҳақида видеороликлар…\n🔥927 марта кўрилди\n12.10.2016 Чет эл таълим тизими 1та фикр билдирилган\nКореянинг замонавий таълим тизими расман Япония мустамлакасидан озод бўлган 1945 йилдан бошланган. Аммо кенгроқ қарайдиган бўлсак, корейсларда таълим тизими 1894 йилги ислоотлардан кейин юзага келган, дейиш мумкин.1881 йили Кореядаги Чосон хукумати мамлакат хавфсизлигини кучайтириш мақсадида махсус армия тузади ва ғарбликлар…\n18.04.2016 Чет эл таълим тизими Фикр билдирилмаган\nИнглиз тили янгиликлари (18)\nУстама / Ойлик маош (22)


21 сентябр 2020, Тошкент вақти: 08:36\n"Straus House" ширкатига туяқуш олиш учун миллионлаб миқдорда пул тўлаб, жўжаларни ҳам, пулини ололмаётган фуқаролар сони 300 дан кўпроқни ташкил қилади.\n"Straus House" ширкатига туяқуш олиш учун миллионлаб сўм пул тўлаб, жўжани ҳам, пулини ҳам ололмаётган йигирмадан зиёд тадбиркор пулларини ундириб беришни сўраб Ўзбекистон президенти қабулхонасига мурожаат қилди.\n"Straus House"дан куйганлар сони¸ Бош прокуратура келтирган рақамларга кўра¸ 300 кишидан кўпни ташкил қилади.\nМижозлар орасида банкдан йирик фоиз эвазига қарз олганлар ҳам бор.\nБош офиси Тошкент шаҳрининг Юнусобод туманида жойлашган “Straus House” МЧЖнинг таъсисчиси ва бош директори Иброҳим Исроиловнинг шу йил 27 сентябрда  ҳибсга олингани ҳақда Озодлик хабар берган эди.\n"Straus House" раҳбари Ўзбекистон Жиноят кодексининг 168-моддаси (Фирибгарлик) бўйича айбланмоқда.\nИсроилов устидан дастлабки суд мажлисининг 15 декабрь куни Жиноят ишлари бўйича Юнусобод туман судида бўлиб ўтиши кутилаяпти.\nҲозиргача тадбиркорларнинг туяқуш жўжалари учун тўлаб қўйган пуллари қайтарилиш-қайтарилмаслиги борасида расмий маълумот берилмаган.\n"Straus House"дан куйган тадбиркор\nСамарқанднинг Каттақўрғон туманида яшовчи Фаррух Ўткиров шу йил март ойида туяқушчилик билан шуғулланиш учун Россиядаги ишини ташлаб Ўзбекистонга қайтган.\nОзодлик билан суҳбатда Ўткиров¸ йиллар давомида Россияда ишлаб топган пулини "Straus House" ширкатига туяқуш жўжаси олиш учун ўтказганини айтади:\n- Россияда пешона тери билан топган 27 миллион сўмни март ойида ўз қўлим билан банкга олиб бориб тўлаганман, 15 та жўжага, квитанциялари турибди. Мана ҳозир тўққиз ой бўлaяпти жўжа ҳам, пул ҳам йўқ. Ўшанда 1 миллион 800га туяқуш олинг, бир йилдан кейин 10 миллионга сотинг, деб телевизорда роса реклама айлантиришганди. Мана энди пулларимизни туяқуш қилишди, - дейди Ўткиров.\nМарғилонлик Юлдузхон Исоқова ҳам "Straus House"дан куйганлардан бири:\n- Мен ўнта жўжага тўлаганман. Менгаку жўжа беришди, лекин бир ой ҳам турмади, ўлди. Тошкентда карантинда турган пайти кигиз еган экан. "Strаus House"дагилар жўжалар кигиз еб ўлганини тан олган ва ўрнига бошқа жўжа беришни ваъда қилган эди, ҳозиргача чўзиб келинaяпти, - дейди Юлдузхон Исоқова.\n"Straus House" ваъдаларига учиб¸ банкдан кредит олиб, 200 миллион сўм тўлаб қўйганлар ҳам бор.\nИсми очиқланмаслигини истаган андижонлик тадбиркор Озодлик билан суҳбатда "Strаus House" дан 100 бош туяқуш жўжасини сотиб оламан¸ деб қарзга ботганини айтади:\n- 100 та жўжага "Агробанк"дан 200 миллион сўмлик кредит олиб, "Straus House" га тўлаворганман. 8 фоизлик кредитни уч йилга олган эдим. Ҳозир йўқ туяқуш жўжаси учун кредит фоизларини тўлаб келмоқдаман. Майли фоиз тўлаш эвазига кўрган зарарга розиман, пулни қайтариб берса бўлди эди, жўжаси ҳам керак эмас, буёғига совуқ тушибди, - дейди андижонлик фермер.\n"Straus House" ширкатига туяқуш олиш учун миллионлаб миқдорда пул тўлаб, жўжаларни ҳам, пулини ҳам ололмаётган фуқаролар сони 300 дан кўпроқни ташкил қилади.\nДавлат ишида ишлаши сабаб исми очиқланмаслигини истаган тошкентлик ўзи ва "Straus House" дан куйган яна 21 нафар тадбиркор пулларини қайтариб беришга кўмак сўраб президент қабулхонасига мурожаат қилганликларини айтди.\n- "Straus House" суди чўзилаяпти, лекин олган қарзимиз устига ҳар куни фоиз минаяпти. Банкдан 20 фоизлик қарз олганлар бор. Қарзини тўламагани учун банк судга бергани ҳолатлари ҳам бўлаяпти. Мана ҳозир президентга мурожаат қилган 22 одам бўлсак ҳаммамизники 1 миллиард сўмдан сўпроқ бўлаяпти. Энди сиз 300 та одамнинг пулини тасаввур қилинг. Улар орасида 200 миллион сўмгача тўлаб қўйганлар бор, - дейди тошкентлик тадбиркор.\nБу шикоят юзасидан Ўзбекистон президенти қабулхонасидан изоҳ олиб бўлмади - қабулхона рақамларига қилинган қўнғироқларга 13 декабрь куни ҳеч ким жавоб бермади.\n"Straus House" раҳбари Иброҳим Исроиловнинг онаси Нилуфар Язданова сентябрь ойида Озодлик билан суҳбатда ўғлининг ширкатида қарздорлик 2 миллиард сўмдан кўпроқни ташкил этиши, мижозларга пулларни қайтариб бериш имконсизлигини айтганди.\nТуяқуш хонакилаштирилган йирик паррандадир. Уни боқиш ва кўпайтириш даромадли бизнес ҳисобланади.\nЎтган йилнинг ноябр ойида Ўзбекистон президенти Шавкат Мирзиёев паррандачилик соҳасида фақат товуқ билан чекланиб қолмасдан туяқушлар ва бошқа паррандалар етиштиришга қаратилган фармонни имзолаган эди.\nШундан ўзбекистонлик қатор фермерлар туяқуш гўшти етиштиришга киришган эди.\nЧиноздан чиққан “янги Аҳмадбой” 350 кишини чув туширди\nАҳмадбойдан жабрланганларга маблағ ўтказиш чораси кўрилаётгани билдирилди


Реализацияни тан олиш муддатлари нима учун қайта кўриб чиқилиши керак | BUXGALTER.UZ\nТадбиркорлар реализация қилиш далилини контрагент ҳисобварақ-фактурани имзолаган пайтдан бошлаб тан олиш ҳақидаги нормани солиқ қонунчилигига қайтаришни таклиф этмоқдалар. Бу тақдим этилган ЭҲФларнинг узоқ кўриб чиқилиши юзага келтираётган муаммоларнинг бир қисмини ҳал қилиш имконини беради. Buxgalter.uz ушбу таклифни таҳлил қилиб, унга қўшилди.\n– Бугунги кунда реализация қилиш далили ҳисобварақ-фактура тақдим этилган пайтдан бошлаб тан олинмоқда. Бу тадбиркорларнинг ушбу ҳужжатга нисбатан ўз мажбуриятларига виждонан ёндашмасликлари учун замин яратмоқда. Тақдим этилган ҳисобварақ-фактураларни кўриб чиқиш асоссиз равишда чўзилмоқда. Битим иштирокчиларидан лоақал биттаси айланмадан олинадиган солиқ тўловчиси бўлса, бу масала янада долзарб тус олади.\nБуюртмачи ҳисобварақ-фактурани имзолашдан манфаатдор бўлган ҳолатларда одатда бундай муаммолар юзага келмайди. Масалан, иккала тараф умумбелгиланган солиқлар тўловчиси бўлган битимлар бўйича – ўз вақтида имзоланмаган ҳисобварақ-фактуралар билан боғлиқ муаммо бунчалик кескин тус олмаган. Сабаби буюртмачи фақат имзолаган ҳисобварақ-фактуралар бўйича ҚҚСни ҳисобга олиши мумкин.\nҲисобварақ-фактураларни имзолашни чўзиш билан боғлиқ турфа хил, баъзида ғайритабиий воқеаларни амалиётдан мисол қилиб келтириш мумкин. Бунда барча ҳолларда иккала тараф ўз манфаатларидан келиб чиқади: буюртмачи тежаб қолишни, янада сифатли хизматлар ва товарларни олишни, тўловларни кечиктиришни истайди, ижрочи (етказиб берувчи) эса, аксинча, тезроқ пулни олиб, харажатларини қоплашни, пул ишлашни кўзлайди.\nМисол учун, буюртмачи аввалига карантин сабабли деярли ишламаганини рўкач қилиб, ҳар ойда тўлов тўлаш назарда тутилган узоқ муддатли шартнома бўйича март ойидан июнь ойигача техник хизмат кўрсатиш учун тақдим этилган ҳисобварақ-фактураларни рад этиб, фақат июль ойи учун ҳисобварақ-фактураларни имзолади. Энди эса – ижрочи билан олиб борилган узоқ музокаралардан сўнг – ижрочи ҳақиқатда ўз шартномавий мажбуриятларини тўлиқ ҳажмда бажаргани сабабли у апрель – июнь ойлари учун ҳисобварақ-фактураларни имзолашга рози бўлди, уларни қайта тақдим этишни сўрамоқда.\nИмзоланмаган ёки айтилган муддатда рад этилмаган ҳисобварақ-фактура имзоланган деб ҳисобланиши ҳақидаги шартномаларда қайд этилган шарт ҳам доим иш бермайди. Буюртмачи ёзма эътирозларга муносабат билдирмайди, у шартномавий мажбуриятларини бажаришига суд орқали эришиш учун эса кўп ҳаракат ва харажат талаб этилади. Баъзан суд чиқимлари шартнома бўйича тўланиши лозим бўлган суммадан кўп бўлиб чиқади. Суд сизнинг фойдангизга қарор чиқарганидан кейингина уларни даъво бўйича жавобгар зиммасига юклаш мумкин бўлади.\nНизоли вазият қандай якун топмасин, бухгалтер ЭҲАдаги ҳужжатларга тузатиш киритишига ва ҳисоботларни қайта топширишига тўғри келади.\nимзоланмаган ҳисобварақ-фактуралар доирасида бажарилган ҳажмлар бўйича иш ҳақини ҳисоблаш ва харажатларни қоплаш билан боғлиқ қийинчиликлар юзага келади. Тадбиркорлар тўланмаслиги мумкин бўлган харажатларни қоплашни истамайдилар;\nҳисоботлар кўп бор камайтириш томон қайта топширилганда қочиб қутулиб бўлмайдиган солиқ текширувлари ўтказилади.\nТадбиркорларнинг фикрича, реализация қилиш далилини тан олиш муддатини ҳисобварақ-фактурани тақдим этиш пайтидан уни имзолаш пайтига кўчириш бундай ҳолатлар камайишига сабабчи бўлади.\nСолиқ маслаҳатчиси Гулнора ЭРГАШЕВА:\n– «Тадбиркорлар имзоланмаган ЭҲФлар билан боғлиқ муаммоларни ҳал қилишга оид турли хил ташаббуслар билан чиқмоқдалар. Реализация қилиш далилини тан олиш муддатларини қайта кўриб чиқиш – ана ўшалардан бири.\nБуларнинг бари мамлакатимиз электрон ҳисобварақ-фактураларга ўтганига ярим йил бўлганига қарамай, ЭҲФни қўллаш жараёнида вазиятларни тартибга солувчи ҳужжат ҳанузгача йўқлиги сабабли юз бермоқда. Буларнинг бари низоли вазиятларни ҳал қилишни жуда қийинлаштирмоқда.\nРеализация қилиш далилини тақдим этилган ҳисобварақ-фактура контрагент томонидан имзоланиши далилига кўра тан олиш ҳақидаги норма солиқ қонунчилигимиз учун янги эмас. У 2020 йил таҳриридаги СК қабул қилингунига ва электрон ҳисобварақ-фактуралар жорий этилгунига қадар амал қилган. Ҳозир эса тақдим этилган ЭҲФни имзолаш билан боғлиқ масаланинг ечими тўлалигича битим тарафлари ихтиёрига топширилган. Солиқ органларини эса ҳисобварақ-фактура тақдим этилганлиги далилининг ўзи қизиқтиради.\nВазирлар Маҳкамаси қарор қабул қилиши билан, хусусан, у билан ҳисобварақ-фактуралар бўйича янги низом тасдиқланади, тақдим этилган ҳисобварақ-фактураларни ўз вақтида имзолаш масаласини ечиш йўлида катта қадам қўйилган бўлади. Мазкур ҳужжат ҚҲТБТ порталида муҳокама қилинган, ҳозир ваколатли органлар томонидан кўриб чиқилмоқда. Бошқа нормалардан ташқари, унда тақдим этилган пайтдан бошлаб 10 кун ичида имзоланмаган ва рад этилмаган барча ҳисобварақ-фактуралар имзоланган деб тан олиниши ҳақидаги норма мавжуд.\nБунда реализация қилиш далилини тан олиш муддатларини норматив-ҳуқуқий ҳужжатлар даражасида қайта кўриб чиқиш ҳақида ҳозирча сўз бормаяпти. Аслида, фикримча, ушбу таклиф эътиборга ва келгусида кўриб чиқишга лойиқ. Тегишли қарорнинг қабул қилиниши имзоланмаган ЭҲФлар билан боғлиқ муаммони ҳал қилишда яна бир дастак бўла олади. Нафақат тадбиркорларнинг ишини, балки солиқ маъмуриятчилигини ҳам қийинлаштирувчи ҳисобварақ-фактураларга тузатиш киритиш ва ҳисоботларни қайта топшириш ҳоллари камаяди.\nРеализация қилиш далилини ҳисобварақ-фактурани имзолаш пайтида тан олиш ҳақида қарор қабул қилинса, қабул қилинаётган нормалар нуқтаи назаридан тақдим этилган ҳисобварақ-фактура бўйича 10 кунлик муддат келгуси солиқ даврида тугаган ҳолда низоли вазият юзага келмайди.\nИмзоланмаган ҳисобварақ-фактуралар билан боғлиқ муаммо ечими нафақат норматив-ҳуқуқий база такомиллаштирилишини, балки тадбиркорларнинг ҳужжатларга бўлган муносабатларини ўзгартиришларини ҳам талаб қилишини таъкидлаб ўтмоқчиман. Ишбилармон доиралар вакиллари контрагентлар уларга тақдим этган ҳужжатларни тезкор кўриб чиқишга ўрганишлари лозим. Бу ҳамкорларини ҳурмат қиладиган тадбиркорнинг виждонан иш юритишидан далолат беради».


Ўзбекистонда МДУ филиалини очиш масаласи ўрганиляпти\nФеруза Ўзбекистонда Москва давлат университетининг филиалини очиш масаласи тегишли идораларда кўриб чиқилмоқда. Бу ҳақда Ўзбекистон Олий таълим вазирлиги вакили маълум қилди.\nАммо у ҳозирча бу ҳақда аниқ маълумот бера олмаслигини билдирди.\nМДУнинг филиалини очиш масаласи Ўзбекистон президентининг яқинда Россияга қилган сафари чоғида кўтарилган эди. Оддий кишилар бу масалага турлича ёндашмоқда. Талабалар орасида МДУ филиали очилишини ёшлар учун яна бир имконият сифатида кўраётганлар ҳам бор. Совет даври қайтиб келишидан чўчиётганини билдирган баъзилар эса Россия шу йўл билан ўз таъсирини ўтказишга уринаётганини, МДУнинг филиалига эҳтиёж йўқлигини таъкидлади.\nФилология фанлари доктори, профессор Санжар Содиқовнинг фикрича, МДУда ўқишни жуда кўпчилик орзу қилади. Чунки МДУнинг имкониятлари ва таълим савияси жуда баланд.\nЎзбекистон Миллий университети география факультети декани Равшан Маҳмудалиев илм-фанни сиёсат билан боғламаслик кераклигини таъкидлар экан: “МДУ филиали очилиши, Россия етук олимларининг Ўзбекистонга келиб, дарс ўтиши талабаларимиз учун катта ютуқ бўлади”, - деди.\nФилология фанлари доктори, профессор Абдуғофур Расулов МДУ нуфузи, илм-фан ютуқларини инкор этмаган ҳолда, Ўзбекистонда, айниқса, фундаментал фанларни Россия олимлари билан ҳамкорликда ривожлантириш фойдали эканини таъкидлади.\n“Аммо кейинги 10-15 йил ичида ёшларимиз рус тилидан анча узоқлашди. Ҳозир мактабни битирган ўқувчилар лотин ёзуви бўйича мутахассисдир. Улар МДУ филиалида ўқиса, рус тили ва кирилл ёзувига мослашуви анча қийин масала. Биз унда кимлар ўқишини эсдан чиқармасдан, бу ерда таълим олганлар ўзбек фани ва келажагига хизмат қиладиган олимлар бўлишини назарда тутишимиз керак”, - деди А.Расулов.\nАксарият зиёлилар МДУ филиалининг очилиши фақат ва фақат Ўзбекистон билан Россиянинг ҳозирги муносабатлари натижаси эканини таъкидлади. Уларнинг эътирофича, филиал очилиши Ўзбекистонга россиялик кўплаб мутахассислар, талабалар келишига, илгари тарихий юртига кетиб қолган руслар яна қайта бошлашига олиб келади.


Россия қўшинлари Украина билан чегарага қандай жойлаштирилгани кўрсатилган харита эълон қилинди — фото - Bugun.uz\nРоссия қўшинлари Украина билан чегарага қандай жойлаштирилгани кўрсатилган харита эълон қилинди — фото\n08:04 | 09-01-2022\nРоссия қўшинлари Украина билан чегарага яқин жойлашгани кўрсатилган харита намойиш қилинди. Бу ҳақда «The New York Times» хабар берди.\nМаълум қилинишича, харита ўз манбаларига асосланган ҳолда нашр томонидан тузилган бўлиб, бу қўшинлар қўшни давлат билан можаронинг кучайиши билан «таҳдид» қилмоқда. Газетанинг ёзишича, Россия Украинани уч томондан «ўраб олган».\nҚайд этилишича, харитада қўшинларнинг тури, уларнинг сони ва ҳарбий қуролларнинг турлари кўрсатилган. Аниқлик киритилишича, харита Украина ва Ғарб расмийлари, шунингдек, мустақил ҳарбий таҳлилчилар ҳамда сунъий йўлдош тасвирлари маълумотлари асосида тузилган.\nҒарб ва Украина расмийлари томонидан эълон қилинган маълумотларга кўра, ҳозир Украина билан чегара яқинида 100 минг аскар бор. Бироқ АҚШ разведка хизматларининг ҳисоб-китобларига кўра, Кремль 175 минг аскар иштирокидаги ҳарбий операцияни ишлаб чиққан. Таҳлилчиларнинг қайд этишича, Москва Украинага бостириб киришни режалаштираётгани ёки бундай эмаслиги ҳозирча аниқ эмас.\n«The New York Times» харитасида Россия қўшинларининг Украина чегарасигача бўлган ўнта асосий жойлашуви манзили кўрсатилган. Уларнинг деярли барчаси, нашрга кўра, артиллерия, оғир техника ва танкларни ўз ичига олади.\nМаълумотларга кўра, қўшинларнинг икки гуруҳи Беларусь билан чегарада, Ельня (Смоленск вилояти) ва Клинци (Брянск вилояти) шаҳарлари яқинида, яна 3 та гуруҳ эса Воронеж яқинида жойлашган.\n«Яна бир гуруҳ Волгоград вилоятида, яна 2 таси Донецк ва Луганск халқ республикалари билан чегара яқинида жойлаштирилган», дейилади хабарда.\nТаҳлилчиларнинг сўзларига кўра, Россия кенг кўламли операцияни ўтказишдан олдин, катта эҳтимол билан ҳарбий заҳирани, шунингдек, Украина билан чегара яқинида мавжуд бўлмаган инфратузилмани, масалан, дала касалхоналарини кучайтириши керак.\nМаълум қилинишича, бир қатор Ғарб оммавий ахборот воситалари баҳор ва кузда Россия Украинага бостириб киришга ҳозирлик кўраётганини тахмин қилган мақолалар чоп этган. Ғарб расмийлари ҳам шундай баёнотлар билан чиққан. Жумладан, Вашингтон бир неча бор хавотир билдирган ва Москвани оқибатларидан огоҳлантирган.\nРоссия, ўз навбатида, Украинага ҳужум қилиш режаларини рад этган. Президент матбуот котиби Дмитрий Песков Россия ҳеч қачон ҳеч кимга биринчи ҳужум қилмаганини айтган.\nУнинг сўзларига кўра, Ғарбдан Россияни Украина шарқидаги можарони ҳал қилиш жараёнига таҳдид сифатида кўрсатиш мақсадида ахборот кампанияси олиб борилмоқда.\nАввалроқ Россия Украина билан чегарага қанча ҳарбий жойлаштиргани очиқланганди. Шунингдек, Россия ва АҚШ вакиллари ўзаро учрашувда Украина сабабли тортишиб қолганди.


Россия молия вазири Антон Силуанов ўтган ҳафтада коронавирус сабабли Хитой билан маҳсулот айирбошлаш ҳажми пасайиши натижасида мамлакат иқтисодиёти кунига 1 млрд рублга яқин маблағ йўқотаётганини маълум қилганди.\nХалқаро валюта жамғармаси директори Кристалина Георгиева Хитойда коронавирус тарқалишининг жаҳон иқтисодиёти ривожига таъсири тўғрисида фикр билдирди.\nУнинг сўзларига кўра, касаллик тарқалиши ХВЖнинг январь ойида эълон қилинган прогнозига ўзгартириш киритилишига олиб келади. Ўшанда 2020 йилда жаҳон иқтисодиёти ўтган йилга нисбатан 3,3 фоизга ўсиши тахмин қилинганди.\n«Аммо кейин коронавирус Хитойдаги бизнес фаоллик пасайишига олиб келди», — деди Георгиева.\nАгарда касаллик тарқалиши яқин вақт ичида тўхтаса, Хитой иқтисодиёти аввалги ҳолатига шу йилнинг иккинчи чорагида қайтади, бу эса жаҳон иқтисодиётига минимал салбий таъсир кўрсатади. Георгиеванинг қайд этишича, бу ҳолатда йил якунига кўра глобал иқтисодий ўсиш 3,2 фоизни ташкил этади.\n«Аммо биз вирус бутун дунё бўйлаб тарқалганида иқтисодиётга ўта салбий таъсир кўрсатиши эҳтимолини ҳам кўриб чиқмоқдамиз», — деди Георгиева.\nУнинг сўзларига кўра, ҳозир глобал ҳамкорлик жуда зарур.\n«Соғлиқни сақлаш тизими ёмон ривожланган давлатлар учун хатар мавжудлигини тан олиш вақти келди», — деди ХВЖ директори.\nСўнгги маълумотларга қараганда, Хитойдан ташқари яна 28 мамлакатда коронавирус юқтириш ҳолати қайд этилган, охирги 24 соат ичида вирус яна икки мамлакат - Ливан ва Исроилга тарқалган.


Шавкат Раҳмоннинг сири. Шоирни ёдга олиб\n18:44 / 13.09.2020\nБаъзи кишиларга нисбатан, «Шу одамнинг қандайдир сири бор, сурони босади», дейишади. Шоирлар ичида ҳам ана шундай сирли шахслар бўлади. Уларга рўпара келганингда ўзингни йиғиштиришга, гапларингни тарозига солиб сўйлашга, хуллас, жиддийроқ кўринишга беихтиёр уринасан. Бу жиҳат мазкур одамнинг келбати, саҳти-сумбати билангина боғлиқ эмас.\nХўп, Шавкат Раҳмоннинг сири, салобати нимада эди?\nУстоз Шавкат Раҳмонни биринчи марта 1988 йил август ойида «Дўрмон»да ўтказилган ёш ижодкорлар семинарида кўрганман. Омадим чопиб, у киши раҳбарлик қилган гуруҳга тушиб қолибман. Омадимга бир қувонсам, чиғириқдан ўтаманми-йўқми деб ўн қайғураман. Семинарда Шавкат акадан ташқари Омон Матжон, Усмон Азим, Хуршид Даврон, раҳматли Азим Суюн ва яна кўплаб шеърият юлдузлари иштирок этганди. Ҳозир ном чиқарган тенгдошларимнинг аксари ўшанда кашф этилган. Айниқса, дўстимиз Ғулом Мирзонинг ўйноқи ва ўзига хос латиф шеърлари тоза шов-шув бўлганди.\nМен ўзимча услубий тажрибалар қилиб, гоҳ Муҳаммад акаларга, гоҳ япон хойкуларига тақлидан машқда юрган пайтларим эди. Лекин мен энг оригинал шоир деб, албатта, Шавкат Раҳмонни тан олардим. Очиғини айтсам, унинг туғёни баланд, қофиялари чийралган шеърларига ўхшатиб ёзишни хаёлимга келтиролмасдим. Шоир сўзларининг кескирлиги, қиррадорлиги, миллийлиги менда ҳавас уйғотгани аниқ.\nТобора тушларим қизиқ тус олар,\nТобора қисқарар қуш тушларидай.\nКўпинча учаман, узоқ учаман\nШундоқ теракларнинг уч-учларида...\nШу билан бирга, жасорат балқиб турган руҳи бутун шеър эгасининг ғойибона салобатини ҳам ҳис қилиб турардим.\nҚуръа эълон қилиниб, гуруҳлар ажралгач, бирдан кўнглимда Шавкат Раҳмондек улуғ шоир менинг рамақижон битикларимга қандай муносабат билдирар экан, ҳарҳолда, тақлидимни илғаб қолиб, «Сиз, болажон, яхшиси, бошқа юмуш пайида бўлинг, дард ҳам, дармон ҳам йўқ», деворса-чи, деган ҳадик бош кўтарди. Фарғонада курсдошларим билан «энг урфдаги шоир» деб Шавкат Раҳмонни билардик, «Уйғоқ тоғлар» китобини аксаримиз ёд олгандик. Тошкентга йўлга чиқаётганимда кўпчилик қизлар устоздан дастхат олиб келинг, деб китобларидан берворишганди.\nЎша даврда шоирлар бугунги блогерлар вазифасини ҳам ўтаб, турли ижтимоий муаммоларни кўтариб чиқарди. Ҳозир шеърият қанчалик «ўз кўнгли»га кириб кетган бўлса, унда кўнгилга урадиган даражада бозорбоп мавзулар қофияга солинарди. Тўғри, у шеърларнинг кўпчилиги бугун ўқилмайди, эсланмайди ҳам. Лекин истеъдод («Бир минг бир юз бир шоир» шеърида уқтирилганидек) ҳар қандай муҳитда ҳам ўлмас асарларини ёзаверар экан.\nШавкат Раҳмоннинг ижтимоий муаммолар акс этган шеърлари бугун ҳам ўқилмоқда, ёд олинмоқда. Ўйлайманки, эртага ҳам шундай бўлажак! Муаммо эскириши мумкин, давр ўзгариши аниқ, лекин самимий, беғараз сўз санъаткорининг қалб оғриғи юраги бор одамга таъсир қилаверади.\nМасалан, «Ёвга терс қараган мусулмон эмас!» деган ҳайқириқ ёки «Ҳар қачон мусулмон – миллатим дедим», сингари ингроқ, «Шеър ёзиб ўлтирар лашкарбошилар»дек шивир виждони соғ одамни ухлатмаслиги кундай аён. Ўзбекнинг аччиқ қисмати, туркийларнинг бирлаша олмаслик фожиаси ҳақида битилган шеърлари... Ўзган, Ўш манзаралари, Барокўҳ пойида яшаб, тоғга бир бор чиқмаган инсон кечинмалари... бари-бари қанчалар заҳаролуд бадиият билан чизилган мангу суратлардир...\nСеминарнинг ҳар кунида ўнга яқин ёш ижодкорнинг шеърлари таҳлил қилинарди. Менинг ҳам 50-60та машқларим жамланган қоғозжилд уч кундан бери столнинг устида. Унинг тепасидан жилд олинган сари менинг елкамни юк босади («Ҳукм кутаётган маҳкумман, ҳукм кутишга маҳкумман»). Ниҳоят навбат етди. Азим жўка пойида, суви тиниқ тортган ариқ лабида юрагимни ютиб турибман. Гўё гуноҳ иш қилиб қўйган одамдек беҳаловатман. Ҳатто кетворсаммикан, обрў борида қочворсаммикан, деган ўй ҳам йўқ эмас.\nЛекин Шавкат Раҳмон ўзига хос сокин, ташқаридан қараганда ҳаяжон бегона овоз билан ёзганларимни таҳлил қилиб, ўзимга ҳам тушунтириб қўйди (Устознинг шарҳлари сўзма-сўз эсимда қолган, аммо ҳозир ёзсам, нокамтарлик кўринади). Гапини «Шу боланинг изланишлари маъқул», деб якунлади. Энди тушунсам, бу – катта шоирнинг ҳавасманд укага марҳамати, ўқисанг, излансанг яхши шоир бўлишинг мумкин, деган ишораси экан. Мен қизариб-бўзариб, сўзсиз бош ирғаб туравердим. Сири босди-да, сурони босди-да устознинг...\nЎзбек шеъриятига бошқа халқларнинг даҳолари таъсирини адабиёт тарихи ихлосмандлари яхши билади. Масалан, ўз вақтида Муҳаммад Фузулий Қўқон адабий муҳитигача жуда кучли таъсир ўтказиб, қипчоқ қавмига мансуб бўлган аксар ижодкорлар ҳам менни бан, этмасмидим сўзини этмазмидим деб озар лаҳжасида ёзишгача борган.\nЗамондош Расул Ҳамзат ўз халқини кўкларга кўтариб, тили, тутимлари ҳақида жуда баланд шеърлар ёзди. Ва бу шеърлар собиқ шўро даврида жуда кенг тарғиб қилинди, чунки бу муносабат ўша давр сиёсатининг бир бўлаги эди. Яъни майда миллатга ҳам бизда бағрикенглик бор, улар ўз тилини, урф-одатини, тилагини бемалол баён этиши мумкин, деган иддао бор эди. Расул оғанинг ўзига хос ижодий жасорати шўро иттифоқи миқёсида кенг тарқалиб, кўп қатори бизнинг ижодкорларга ҳам юққани яхши маълум («Расул шеъри учди кўп йироқ, Қанотида кумуш диёри» каби дастлабки вариантлар бежиз яралмаган).\nКейин қозоқ ва турк эли шоири Ўлжас Сулаймоннинг ижоди, изланишлари, туркийлар ва уларнинг тарихи ҳақидаги оммабоп фикрлари жуда шуҳрат топди. Ўлжаснинг Алибек оқин тўғрисидаги шеърлари, ирчи руҳидаги қўшиқлари ўзбек шоирларининг янги қирралари очилишига сабаб бўлди.\nАгар ҳар қандай шоирнинг ижодига чуқур тушиб борилса, ўзан қаердан сув олаётганини билиш қийин эмас. Фақат... Шавкат Раҳмон бундан мустасно. У мабодо бошқа манбадан таъсирланган бўлсаям, истеъдоди онқадарким, мавзуни ўзиники қилиб ҳалоллаб олган, ўзбекнинг дўпписини бошига кийғизиб, шоҳи қийиқ боғлаб юборган.\nУнинг шеърларидаги оҳангни қаранг, худди саман от туёғи билан булутларни тўзғитиб, мовий кенгликларда учиб кетаётгандек, гўё улуғвор денгиз долға уриб тебраниб тургандек, гўё бел боғлаган қамишлар бир тўқай бўлиб шовуллаётгандек, дарада йирик-йирик томчилар ёмғир шаклида тўкилаётгандек, буталар ҳосил қилган чаман йўлаклар оралаб оқ рўмол сирғалиб бораётгандек таассурот уйғотиб, димоғингга ўша лаҳзалар ифорини тутади...\nҲар бир шаклланган шоирнинг ўз таянч нуқтаси бўлади. Шавкат Раҳмоннинг ўша жон жойи — иймон эди. Истаган шеърни олиб қарайдиган бўлсак, иймон садоларини, Билол айтган азонлар жимирлашини, чангак виждон томирлари қийноқларини, таъқиб қилинаётган эътиқоднинг йиғисини илғаш мумкин.\nШавкат Раҳмоннинг сири, сурони, салобати ана шунда эди!\nМен Шавкат ака билан бирга ишлаб, суҳбатларидан билдимки, бу одам иймони саломатлиги сабаб ҳаммага ишонар, барчани ўзидек озодакўнгил биларкан. Қараб турсам, Шавкат Раҳмон бизнинг даврга аллақайси покдомон замонлардан адашиб келиб қолгандек кўринарди.\nШоир сўзларни қайрайди. Шоирни нима қайрайди? Дардми, қайғуми, фожиами, туҳматми? Истеъдодни қайси туйғу тоблайди ўзи? Инсон табиати ҳайратланарли даражада мураккаб. Сенинг қаршингда турган одам аслида бутунлай бошқа кимса бўлиб чиқиши табиий ҳолдек кўринади.\nСаксонинчи йилларда шов-шув кўтарилиб, шинғови Фарғонанинг пахта пайкалларигача етиб борганди. «Нима дейсан, Шавкат Раҳмоннинг устидан бир гуруҳ истеъдодсизлар, ғаламислар туҳмат, бўҳтонлардан иборат хат ёзибди. Шундай миллатпарвар шоирни ёмон кўрадиганлар ҳам бор экан-да?»\nУ пайтдаги ўсмир ақлимиз ҳали инсонни яхши танимаганидан изтиробу тангликда қолгандик. Кейинроқ Шавкат Раҳмоннинг «Юмалоқ хат ёзмас гўзал гиёҳлар» сатри кўп исботини топди. Катта истеъдодлар ҳамиша тепадагиларга ноқулай шахс ҳисобланган. Туркийлар бирлиги йўлида Чингиз Айтматовга камарбаста бўлган, Туркистон ассамблеяси котиби, ўжар шоир Шавкат Раҳмон оқимга ҳалақит бера бошлаганди. Юмалоқ хат баҳона уни ишсиз қолдиришди.\nШавкат Раҳмонга номинг ўчгур дард ёпишиб, тўшакка ётқизиб қўйган пайтлар «Дўрмон»даги далаҳовлисига кўп бор йўқлаб бордик. Очиғи, бу йўқлаш мен учун жуда оғир кечарди. Қиличдай йигитнинг чорасиз аҳволини кўриш жуда оғриқли эди.\nБир куни дарвозадан кириб борсак, у киши каравотда ётар, раҳматли Муҳаммад Раҳмон ва яна бировлар сўрида ўтириб, гурунглашарди. Биз ҳам салом-аликлашиб, даврага қўшилдик.\nТепадаги сўриток шаббаси оралаб Шавкат аканинг юзига қуёш парчаси тушиб қолди. Муҳаммад Раҳмон «Каравотни сояга суриб қўйинглар», деб бизга юзланди. Бош тарафдан мен, у ёндан яна кимдир кўтарди. Мен салобатли ўша Шавкат Раҳмонни кўтаряпман, деган хаёлда куч билан даст тортибман. Гўё каравотда ҳеч ким йўқдек, шоир дард чекавериб укпардай енгил бўлиб қолган экан. Ўшанда ичимда бир нарса ўпирилгандек бўлди. Шавкат Раҳмон менинг ўйимдан хабардор, изтиробимдан бохабар, аммо юз-кўзи хотиржам, нигоҳлари сокин эди.\nКўп ўтмай «Шавкат Раҳмон оламдан ўтди», деган юракларни ларзага солган шум хабар тарқалди...\nЖанозага жуда кўп одам йиғилди...\n(«Ўлимга бош эгдим қўрққанимданмас, Ҳурмат қилганимдан бошимни эгдим»).\nКейин... қабристондан қайтишда одамлар бир-бирининг кўзига қаролмаётгандек туюлди. Ҳамма ўзини нимададир айбдор деб ҳис қилаётгандек. Балки, шундай адл одамга муносиб миллатдош бўлолмагани, чақириқларига жавоб беролмаганлиги учун боши хам бўлиб, кўзлари қуйи энгандир...\nБалки, улуғ шоирнинг бизга номаълумлигича қолган сири ҳаммамизнинг елкамиздан баравар босгандир...


Тошкентда автобус уриб кетган маст пиёда ҳалок бўлди — видео - Bugun.uz\nТошкентда автобус уриб кетган маст пиёда ҳалок бўлди — видео\n14:53 | 07-01-2022\nТошкент шаҳри Олмазор туманида 6 январь куни автобус маст пиёдани уриб кетди. Бу ҳақда «Тошшаҳартрансхизмат» АЖ ахборот хизмати хабар берди.\nМаълум бўлишича, воқеа соат 19:50 атрофида туманнинг Уста Ширин кўчасидаги Жомий қурилиш бозори атрофида содир бўлган. Аниқланишича, 58 ёшли ҳайдовчи автобусни бошқариб кетаётганда маст пиёда автобус томонга мувозанатини йўқотиб, йиқилган. Оқибатда жабрланувчи воқеа жойида ҳалок бўлган.\nМазкур ҳолат юзасидан Тошкент шаҳар Ички ишлар бош бошқармаси томонидан дастлабки тергов ишлари олиб борилмоқда. «Тошшаҳартрансхизмат»нинг ҳаракат хавфсизлигини назорат этиш бўлими томонидан хизмат суриштируви ўтказилади.\nАввалроқ Тошкентда автобус йўлнинг белгиланмаган қисмидан ўтаётган пиёдани уриб юборгани маълум қилинган. Шунингдек, Тошкентда йўловчи автобуси бекат ёнида турган 2 пиёдани уриб юборгани хабар қилинган.


Universal кинокомпанияси «Форсаж-8» фильмини Кубада суратга олишни режалаштирмоқда » Ўзбекистон янгиликлари – Zamin.uz\nUniversal кинокомпанияси «Форсаж-8» фильмини Кубада суратга олишни режалаштирмоқда\nАмериканинг Universal кинокомпанияси «Форсаж» туркумидаги фильмларнинг саккизинчи қисмини Кубада суратга олишни режалаштирган. Бу ҳақда Kun.uz хабар берди.\nКиностудиядагиларнинг маълум қилишича, Universal америкалик ва кубалик амалдорлар билан шу хусусида музокаралар олиб бормоқда. Фильм ижодкорлари Кубага келиб, ҳудудни ўрганиб ҳам чиқишган.\nНоқонуний пойгалар ҳақидаги бу туркум фильмларнинг аввалги қисмлари Рио-де-Жанейро, Токио ва Дубайда ҳам суратга олинганди.\nҚайд этилишича, фильмнинг навбатдаги қисмини Кубада суратга олиш АҚШ ва "Озодлик ороли" ўртасида 2015 йилнинг баҳоридан бошлаб илиқлашган муносабатларнинг янада мустаҳкамланишига ҳисса қўшади. Бундан ташқари, бу танлов фильм аудиторияси Лотин америкаликлар ҳисобига янада кенгроқ бўлишини таъминлайди.\n«Форсаж»нинг биринчи қисми 2001 йилда экран юзини кўрган. Шундан бери ушбу туркумдаги фильмлар жаҳон киноижарасида 3,9 миллиард доллар ишлаб топди. Энг кўп фойдани еттинчи қисм келтирди: жами 1,5 милиард доллар тўплаб, бу кўрсаткич бўйича кино тарихидаги бешинчи фильмга айланди.\n23:01 Жеки Чан ва Сильвестр Сталлоне биргаликда фильмда суратга тушадилар\n21:45 “Форсаж” фильмини саҳналаштириш ишлари бошлаб юборилди\n22:41 Fox телеканали "Қамоқдан қочиш" фильмининг янги мавсуми суратга олиниши ҳақида маълум қилди\n14:05 «Форсаж-8» кинофильми Кубада олинадиган бўлди


Афсонавий футболчи шифохонага ётқизилди - Халқ сўзи\nАфсонавий футболчи шифохонага ётқизилди\n11:26 05 Апрель 2019 Спорт\nДунёнинг энг яхши футболчиларидан бири, Пеле номи билан танилган Эдсон Арантис ду Насименту Парижда шифохонага ётқизилди. Бу ҳақда RMC Spor радиоси хабар берди. 78 ёшли собиқ чарм тўп устаси ҳаётига ҳеч нарса жиддий хавф солмаяпти. Пеле тана ҳарорати кўтарилиб, томири тортишиб қолгани учун касалхонага олиб келинган.\nшифокорлар кўригида қанча муддат бўлиши маълум эмас. Пеле уч карра жаҳон чемпиони бўлган. Унинг ушбу рекордини ҳозиргача ҳеч ким такрорлай олмаган. У 1300га яқин гол муаллифи. Турли йилларда Бразилиянинг “Сантос” ва АҚШнинг “Нью-Йорк Космос” жамоаларида тўп сурган.


Эртага айрим ҳудудларда ҳаво ҳарорати +20 даражагача кўтарилади | Qalampir.uz\nЭртага айрим ҳудудларда ҳаво ҳарорати +20 даражагача кўтарилади\nБу қизиқ\t28 Январь 14:22 5251\nГидрометеорология хизмати маркази эртага, 29 январь куни Ўзбекистонда кутилаётган об-ҳаво ҳақида маълумот берди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 1° совуқ-1° илиқ, кундузи 11-13° илиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 6-11° илиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2° совуқ-3° илиқ, кундузи 12-17° илиқ бўлади.\nТошкент, Сирдарё, Самарқанд, Жиззах вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2° совуқ-3° илиқ, кундузи 10-15° илиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2° совуқ-3° илиқ, кундузи 15-20° илиқ бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5-10 м/с тезликда эсади. Ҳарорат кечаси 0-5° совуқ, кундузи 5-10° илиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Қор кўчиши хавфи бор. Шамол шарқдан 7-12 м/с тезликда эсади. Ҳарорат кечаси 2-7° совуқ, кундузи 4-9° илиқ бўлади.\n04 Май 14:44 39434\n03 Май 09:38 32754\n05 Май 09:47 31846\n03 Май 22:59 29543\n05 Май 13:35 26640


«ЯРИМ ТУНДА ҲАМ ОЛҚИШЛАЙДИ БУ ЮРТ»\n2013 йили оғир атлетика бўйича Польшада ўтказилган жаҳон чемпионатида ғолиб бўлиб, жонажон Ватанимизга қайтганимда соат тунги икки эди. Самолёт Тошкентга қўниб, аэропортдан чиқишим билан кўзим тўпланиб турган оломонга тушди.\nЯрим кеча бўлишига қарамай, мени кенг жамоатчилик кутиб олди. Карнай-сурнай садолари, юртдошларимизнинг «Руслан, Руслан!» деган ҳайқириқлари бир зумга ҳам тингани йўқ. Ўшанда наинки спортчи, балки оддий инсон улуғланадиган, меҳнати қадр топадиган юртда яшаётганимни янада теранроқ тушунгандим. Кўзимга ёш келганди ўшанда…\nҲар бир ўғил-қиз катта спортга қадам қўйганда чемпион бўлиш, жаҳон ареналарида ўз юрти шарафини ҳимоя қилиш орзуси билан яшайди. Ана шу пайтда унинг иқтидори, маҳорати ўз вақтида қўллаб-қувватланса, спорт билан мунтазам шуғулланиши учун етарли шароит ва имконият яратилса, ҳаракатлари ҳеч қачон беҳуда кетмайди. Шукрки, бизда бу борада муаммо йўқ. Мустаҳкам пойдевор, эътибор бор. Бунинг натижасида спортчиларимиз халқаро мусобақаларда юқори ўринларни забт этиб келмоқда. Уларнинг зафарлари давлатимиз томонидан муносиб рағбатлантириляпти.\nМана, яқинда Президентимизнинг «Нуфузли халқаро спорт мусобақаларида юксак натижаларга эришган Ўзбекистон спортчиларини жамоат ва спорт ишларига кенг жалб этиш ҳамда спортчиларни ва уларнинг тренерларини рағбатлантириш тўғрисида»ги қарори қабул қилинди. Қарорда спортчиларнинг ўз маҳоратини мунтазам ошириб бориши, жисмонан ва маънан етуклигини таъминлаш, уларни ижтимоий ҳимоя қилиш ҳамда моддий қўллаб-қувватлаш тизимини такомиллаштириш назарда тутилгани мен каби спортчи ва мураббийларга кўрсатилаётган юксак эътибор, ғамхўрликнинг ифодасидир.\nХусусан, Олимпия ва Паралимпия ўйинлари, нуфузли халқаро спорт мусобақаларида ғолиб ва совриндор бўлган спортчилар учун умрбод тўланадиган ойлик тўловлар, уларнинг мураббийларига бериладиган бир марталик пул мукофоти жисмоний шахсларнинг даромадларига солинадиган даромад солиғисиз амалга ошириладиган бўлди. Бундан ташқари, Олимпия ва Паралимпия ўйинлари ғолиб ва совриндорларига бир йилда бир марта ўзлари учун маъқул муддатда санаторий-соғломлаштириш муассасаларидан бепул фойдаланиш ҳуқуқи берилмоқда.\nБундай спортчилар хусусий спорт муассасаларини ташкил этиши учун уларга спорт йўналишидаги фаолиятни сақлаб қолиш шарти билан, ўрнатилган тартибда «ноль» қийматида бўш бино ва иншоотлар бериш ҳамда аҳоли зич жойлашган ҳудудлардан ер участкалари ажратиш таъминланмоқда. Тижорат банклари томонидан имтиёзли ва узоқ муддатли кредитлар ажратиляпти.\nЎзингиз айтинг, бундай шароитлар қайси давлатда бор? Менимча, ҳеч бирида бундай эмас. Бу имкониятлар ҳар қандай спортчини руҳлантириб, уни олға интилишга, тинимсиз меҳнат қилишга, халқаро ареналарда юрт байроғини баланд кўтаришга ундайди, кучига куч, ғайратига ғайрат қўшади. Шундай экан, мен шу юртнинг бир ўғлони сифатида ушбу қарор, унда белгиланган имтиёзлардан бошим осмонга етди.\nАслида биз спортчиларга шундоқ ҳам ҳамма нарса етарли. Шу пайтгача эришган барча муваффақиятларимнинг, керак бўлса, ортиғи билан рағбатини олдим. Бу ҳақда одамларимиз ҳам яхши билишади. Бошқа спортчилар ҳам шу. Аммо давлатимиз бизга янгилик, қулайликлар яратиб беришда ҳамон давом этмоқда. Чунки Президентимиз спортни яхши кўради, спортчиларни қадрлайди.\nБундан буён ҳам мамлакатимиз номини, унинг довруғини оғир атлетика орқали дунёга танитишда давом этаман. Спортнинг жамиятимиз ҳаётидаги ўрнини янада ошириб, фаол бўлишга, умуман, соҳа ривожига хизмат қилишга ўзимни бурчли деб, биламан.\nХХХI ёзги Олимпия ўйинлари ғолиби


ЎзА - Навоийнинг Табризда яшаган хоразмлик котиби\nНавоийнинг Табризда яшаган хоразмлик котиби\nМаълумки, Алишер Навоий ҳаётлик чоғидаёқ мусулмон шарқида катта довруғ таратган, унинг шеърлари ўзининг таъбири билан айтганда Хитойдан Хуросонгача, Шерозу Табризгача етиб борганди.\nНавоий “Фарҳод ва Ширин” достонида Шероз ва Табриз шаҳарларини бежиз алоҳида таъкидлаб кўрсатмаган кўринади. Чунки, Эроннинг бу икки қадимий шаҳрида азалдан туркийзабон адабиёт тараққий этган, жумладан, Навоийнинг асарлари бу шаҳарларда қайта кўчирилган. Бунда, албатта, котиблар, хаттотларнинг хизмати катта бўлган.\nБуюк шоир асарларини маҳорат билан кўчириб, ўша даврдаги ўқувчиларга ва асрлар оша бугунги кунимизга етиб келишига катта ҳисса қўшган хаттотлардан бири, асли Хоразмдан бўлган машҳур хаттот ва шоир Абдураҳим Хоразмий – Анисийдир.\nАнисий ҳақида бизгача жуда кам маълумотлар етиб келган. Туркия Диёнат вақфининг “Ислом энциклопедияси”да ёзилишича, Анисий Шерозда, хоразмлик хаттот Абдурраҳмон Хоразмий оиласида туғилган, даставвал Шерозда, Оққўюнли ҳукмдори Узун Ҳасаннинг ўғли Султон Халил саройида, кейинчалик Табризда, ҳукмдор Султон Яъқуб саройида яшаб ижод қилган.\nАбдураҳим Хоразмийнинг туғилган ва вафот этган йиллари маълум эмас. Яъқубий, Султоний, Анисий, Рустамий сингари тахаллуслардан фойдаланган. Ўз шеърлари жамланган девонни 899/1494 йилда кўчириб, Оққўюнли сулоласи вакилларидан бўлган Амир Муҳаммадга туҳфа қилган. Анисий томонидан кўчирилган бир қатор қўлёзмалар – “Мунтахаботи ғазалиёт” (Аё София, Сулаймония кутубхонаси, №3946), “Мунтахаботи ашъори форсий” (Истанбул университети кутубхонаси), Низомийнинг “Хамса”си (Тўпқопи саройи кутубхонаси №762) бизгача етиб келган.\n2012 йилда филология фанлари доктори Афтондил Эркинов томонидан топилиб, “Оққўюнли мухлислар девони” номи билан фанга олиб кирилган ноёб қўлёзма ҳам бевосита Анисий томонидан кўчирилган бўлиб, унда Алишер Навоийнинг илк ғазаллари ва бошқа шеърлари девон кўринишига келтирилган.\nАввало ушбу қўлёзма ҳақида икки оғиз: настаълиқ хатида битилган ушбу қўлёзма 67 варақдан иборат. Қўлёзманинг қандай Мисрга бориб қолгани ҳақида аниқ маълумотлар йўқ. Девон хотимасидаги маълумотларга эътибор қаратсак, у 876 йили ражаб ойининг 12-куни, (1471 йили 24 декабрда) кўчирилган. Бу пайтда Навоий ҳали 30 ёшли йигит эди.\nСафавийлар сулоласининг вакили Сом Мирзо (1517–1576) ўзининг “Туҳфаи Сомий” тазкирасида мазкур қўлёзма котиби Абдураҳим Хоразмийни Мавлоно Анисий номли шоир сифатида таништириб, унинг 30 йилдан кўпроқ Оққўюнлилар саройида хизмат қилганини қайд этган. Навоий девонидан ташқари Абдураҳим Хоразмий – Анисий Абдураҳмон Жомий шеърларини ҳам кўчиргани тахмин қилинади.\nБизгача етиб келган, бевосита Абдураҳим Хоразмий томонидан 1481 йилда кўчирилган яна бир қўлёзма ҳам айнан Оққўюнлилар даврига тегишли. Бу қўлёзма афтидан у қадар катта ҳажмга эга бўлмаган ва қўлимизда унинг олтита саҳифасигина мавжуд, холос. Уларда Навоийнинг “Бадойиъул-бидоя” ва “Оққўюнли мухлислар девони”га киритилган ўнта шеърий парча – 20 байт ўрин олган. Қўлёзманинг сўнгги саҳифасида араб тилида “бу сайланма малик ва ваҳҳоб бўлган Аллоҳнинг изни ила Бой парвардигорининг раҳматига муҳтож ва ожиз банда Абдураҳим ал-Яъқубийнинг қўли билан тамомланди. Аллоҳ хатоларини бекитиб, гуноҳларини мағфират қилсин. 885- ҳижрий санада, яхшилик билан” деган сўзлар битилган.\nЧамаси, котибиннинг отаси Абдурраҳмон Хоразмий 15-асрнинг бошида Хоразмда туғилган, ёшлик йилларида Табризга кўчиб келган ва шу ерда яшаб қолган. Унинг икки ўғли Абдулкарим ва Абдураҳим ҳам ота касбини давом эттириб, котиблик билан шуғулланишган ва довруғ қозонган. Абдулкарим акаси ва отаси сингари котиблик қилиш билан бирга “Подшоҳ” тахаллуси билан шеърлар битгани маълум.\nХўш, Навоий билан бир пайтда яшаган хаттот Анисий улуғ шоирнинг ўзи билан учрашган бўлиши мумкинми? Бунинг учун Навоийнинг асарларига мурожаат қилишга тўғри келади. “Мажолисун-нафоис” тазкирасининг иккинчи мажлисида чиндан ҳам Мавлоно Анисий номли шоир ҳақида маълумот учрайди: “Мавлоно Анисий – кам бизоат шоир эрди ва муттаҳам анга эрдиким, элнинг шеърини ўзига боғлар. Бу матлаъни дер эрдиким, мен айтибмен:\nГарчи межўяд дилам доимвисоли ёрро,\nЁр межўяд ба рағми ман дили ағёрро.\n(маъноси: Гарчи менинг дилим ҳар доим ёр висолини изласа-да, ёр менга қаршилик қилиб, ағёр дилини қидиради).\nБу матлаъ ҳар кишининг бўлса, маҳалли музояқа эмас Қабри Ҳирийдадур”.\nНавоийнинг фикрича, бу ўринда тилга олинган Анисий фақирроқ киши бўлган, уни бошқаларнинг шеърини ўзлаштиришда айблашган. Юқорида Анисий ўзиники деб даъво қилан байтни Навоий унчалик ачинишга арзигулик байт эмас деб ҳисоблайди.\nХўш, бу ерда тилга олинган шоир билан биз сўз юритаётган хоразмлик хаттот бир одамми? Йўқ. чунки, Мавлоно Анисий ҳақидаги маълумотлар Абдураҳим Хоразмийнинг таржимаи ҳолига мос келмайди. Биринчидан, Алишер Навоий Мавлоно Анисийни марҳум шоирлар қаторида тилга олади. Аммо, юқоридаги манбалардан биламизки, Абдураҳим Хоразмий 1494 йилгача Оққўюнлилар саройида хизмат қилган. “Мажолисун-нафоис” эса 1491 йилда ёзилган эди. Қолаверса, Навоий Мавлоно Анисийнинг қабрини Ҳиротда деб билади. Абдурраҳим Хоразмий умрининг охирида Ҳиротда яшагани ҳақида маълумотларга дуч келмадик.\nФикримизча, Навоий бу ўринда айнан Абдураҳим Хоразмий ҳақида сўз юритганида, унинг хаттотлиги, унинг девонини кўчиргани ҳақида эслатган бўлур эди.\n“Мажолисун-нафоис”нинг Ҳакимшоҳ Муҳаммад Қазвиний (1559 йилда вафот этган) томонидан 1522 йилда форсчага қилинган эркин таржимасида, Навоийга қўшимча равишда Оққўюнлилар саройида фаолият кўрсатган бир қатор шоирлар ва котиб ҳақида маълумот бераркан, 349-ўринда Мавлоно Анисий – Абдураҳим Хоразмий ҳақида ҳам маълумот бериб ўтади:\n“Мавлоно Анисий настаълиқ хатида ўз услуби бўйича олам аҳлининг устодидир. Укасидан бошқа ҳеч ким унингдек ёза олмаган. Мавлоно инсоний камолот ва фазилатларни ўзида мужассам этган эди. Беназир инсон эди. Мана бу матлаъ уникидир:\nДил сенинг кўйинга ёш келган эрди, кексайди.\nБас, кўчанг тупроғи ундан яна не истайди?\nЯна бир байт уники:\nЮзи ой каби гўзаллар сочин очса не гўзалдир,\nКечалар томон фироқ кундузи бўйлаган маҳалдир” (Форс тилидан эркин таржима).\nХуллас, ўзи яшаган замон ва маконда шоир ҳамда котиб сифатида довруғ таратган ҳамюртимиз Абдураҳим Хоразмий буюк шоир Мир Алишер Навоий ижодидан яхши хабардор бўлган, унинг шеърларини ўғуз лаҳжасида кўчирган бўлса-да, фикримизча у шахсан Алишер Навоий билан юзма-юз келмаган. Аммо, Анисий ўзбек халқининг ва адабиётининг бир вакили, Навоий билан бир пайтда яшаган, унинг асарларини меҳр ва маҳорат ила кўчирган ватандошимиз сифатида эъзоз ва эҳтиромга лойиқ. Унинг ҳаёти ва ижодини тадқиқ этиш бугунги кун ворислари, адабиётшунослари олдидаги муҳим вазифалардан саналади.


Реногель – medu.uz – Дорилар ҳақида маълумотлар ўзбек тилида\nHome Йўриқномалар Реногель\nПрепаратнинг савдо номи: Реногель\nқуруқ алюминий гидроксиди 225 мг;\nмагний гидроксиди 200 мг;\nсиметикон 25 мг;\nёрдамчи моддалар: натрий метилпарабен, натрий пропилпарабен, натрий сахарини, натрий карбоксиметилцеллюлоза (тиниқ), 70% сорбитол эритмаси, натрий цитрати, гуар, бронопол, лимон кислотаси, кармоизин бўёвчиси, эритрозин буёвчиси, қалампирялпиз мойи таъми М-6509, ялпиз таъми М-7845, тозаланган сув.\nТаърифи: пушти рангли, ўзига хос ҳидли гомоген суспензия.\nФармакотерапевтик гуруҳи: меъда-ичак ярасига қарши восита (антацид).\nАТХ коди: A02AX\nМажмуавий восита бўлиб, таъсири унинг таркибига кирувчи компонентлари билан ифодаланади. Антацид, адсорбент сифатида, ўраб олувчи, ел ҳайдовчи таъсир кўрсатади.\nАлюминий гидроксиди ва магний гидроксиди меъдадаги эркин хлорид кислотасини нейтраллаштиради, меъда ширасининг кислоталигини пасайтиради, ўт кислоталарини боғлайди. Магний гидроксидининг кислоталикни пасайтирувчи таъсири алюминий гидроксидининг ичак ҳаракатини секинлаштирувчи ҳусусиятини тенглаштиради.\nСиметикон газ пуфакчаларини ҳосил бўлишини қийинлаштиради ва уларни парчаланишига ёрдам беради. Бунинг натижасида ажралиб чиқадиган газлар ичак девори томонидан сўриб олинади ва ичак ҳаракати ҳисобига организмдан чиқарилади.\nСиметикон ингичка ичакнинг бўшлиғида таъсир қилади ва организмдан ўзгармаган ҳолда чиқарилади.\nАлюминий гидроксиди меъдада хлорид кислотасини нейтраллаштириб, алюминий хлоридини ҳосил қилади. Ичакнинг ишқорий муҳити таъсирида алюминий хлориди, ёмон сўриладиган ва ахлат билан чиқариладиган алюминийнинг асосли тузларига айланади. Буйрак фаолияти нормал бўлганида алюминийнинг зардобдаги даражаси деярли ўзгармайди.\nМагний гидроксидининг тахминан 10% ичакда сўрилади. Магний гидроксиди меъдада хлорид кислотасини нейтраллайди ва магний карбонатига айланади, бунда қондаги магний ионларининг концентрацияси деярли ўзгармайди.\nСурункали буйрак етишмовчилиги бўлган беморларда алюминий ва магний ионларининг даражаси, уларни организмда чиқарилишини бузилиши оқибатида токсик қийматларгача ошиши мумкин.\nИчакда алюминий ва магний ионларини сўрилиши – паст. Буйрак фаолияти нормал бўлганида қонда алюминий ва магнийнинг концентрацияси ўзгармайди. Симетикон физиологик ва кимёвий жиҳатдан инертлиги туфайли аъзолар ва тўқималарга сўрилмайди ва меъда-ичак йўллари (МИЙ) дан ўтганидан сўнг ўзгармаган ҳолда чиқарилади.\nПрепарат қуйидаги касалликлар: ўткир гастрит; меъданинг секретор фаолияти нормал ва юқори бўлган сурункали гастрит (зўрайиш босқичида); ўткир дуоденит, гастроэзофагеал рефлюкс касаллиги; меъда ва ўн икки бармоқли ичак яра касаллиги (зўрайиш босқичида); МИЙ нинг турли генезли симптоматик яраси; меъда-ичак йўлларининг юқори бўлимлари шиллиқ қаватини эрозияси; рефлюкс-эзофагит; ўткир панкреатит, сурункали панкреатитни зўрайиши; гастралгия, жиғилдон қайнаши (этанол, никотин, кофени ҳаддан ташқари кўп истеъмол қилгандан кейин, дори воситаларини қабул қилгандан кейин; МИЙ нинг фаолиятига салбий таъсир кўрсатувчи нотўғри парҳез ушлаш); метеоризм; ачиш ёки ириш оқибатидаги диспепсияда меъда ва ўн икки бармоқ ичакнинг, қизилўнгачнинг шиллиқ қаватини эрозивли ўзгаришлари ва яллиғланишларини ҳам монотерапия, ҳам мажмуавий даволаш сифатида қўлланади.\nРеногель одатда овқатдан сўнг 1-1,5 соатдан кейин ёки оғриқлар пайдо бўлганида қабул қилинади, Реногель суспензия кўринишида 15 мл (1 пакетчадан) қабул қилинади. Истеъмол қилишдан олдин, пакетчани қўлда яхшилаб чайқатиб, гомоген суспензия ҳосил қилинади. Пакетчанинг ичидагиси қошиққа ёки оғизга сиқиб чиқарилади. 10-15 ёшгача бўлган болаларга катталар учун тавсия этилган дозанинг ярми буюрилади.\nБолаларга препаратнинг дозасини даволовчи шифокор белгилайди. Зарурат бўлганида препаратнинг дастлабки дозаси қабул қилингандан сўнг икки соатдан кейин қўшимча дозасини қабул қилиш мумкин, аммо кунига 6 марта қабулдан ошмаслиги керак.\nДаволаш курси – 4 ҳафтадан ошмасин.\nРеногель препаратини суюлтирилмаган ҳолда қабул қилган афзал. Препарат қабул қилинганидан сўнг ярим соат давомида суюқлик истеъмол қилиш тавсия этилмайди.\nАллергик реакциялар, кўнгил айниши, қусиш, таъм билиш ҳиссини ўзгариши, қабзият, диарея, ахлат массалари рангини ўзгариши. Юқори дозаларда узоқ муддат қабул қилинганида – гипофосфатемия, гипокальциемия, гиперкальциурия, остеомаляция, остеопороз, гипермагниемия, гипералюминиемия, энцефалопатия, нефрокальциноз, буйрак фаолияти бузилиши мумкин. Ёндош буйрак етишмовчилиги бўлган беморларда – чанқоқлик, артериал босимни пасайиши, гипорефлексия бўлиши мумкин.\nДори воситасининг таркибига кирувчи моддаларга ўта юқори сезувчанлик; сурункали буйрак етишмовчилиги; аппендицитга шубҳа қилиш; овқат ҳазм қилиш йўлларидан номаълум генезли қон кетиши; ярали колит, сув-электролитлар мувозанатини мувозанатини бузилишига олиб келадиган ҳолатлар, ҳомиладорлик, Альцгеймер касаллиги, гипофосфатемияда қўллаш мумкин эмас.\n10 ёшгача бўлган болалар, фруктозани туғма ўзлаштиролмасликда қўллаш мумкин эмас.\nЛактация даври, жигар касаллиги, алкоголизм, бош мия жароҳатлари, бош мия касалликлари, тутқаноқда.\n10 ёшдан 18 ёшгача бўлган болалар ва ўсмирларга эҳтиёткорлик билан қўллаш керак.\nРеногель дигоксин, индометацин, салицилатлар, хлорпромазин, фенитоин, Н2-гистамин рецепторларининг блокаторлари, бета-адреноблокаторлар, дифлунисал, кетоконазол ва итраконазол, изониазид, тетрациклинлар қатори антибиотиклари ва хинолонлар, азитромицин, цефподоксим, пивампициллин, рифампицин, бевосита антикоагулянтлар, барбитуратлар, фексофенадин, дипиридамол, залцитабин, хенодезоксихолат ва урсодезоксихолат кислоталари, пеницилламин ва лансопразолни сўрилишини пасайтиради ва секинлаштиради.\nМ-холиноблокаторлар, меъдани бўшашини секинлаштириб, препаратнинг таъсирини кучайтирадилар ва узайтирадилар.\nРеногель ва бошқа дори воситаларни қабул қилишлар ўртасидаги интервал камида 1-2 соатни ташкил этиши керак.\nРеногель препарати ва бошқа дорилар воситаларини қабул қилиш орасидаги интервал 1-2 соатни ташкил этиши керак.\nПрепарат узоқ вақт давомида қабул қилинганида фосфорни овқат билан етарли даражада тушишини таъминлаш керак.\nБуйрак касалликлари, жигар циррози, оғир юрак етишмовчилигида препаратни эхтиёткорлик билан қўллаш керак.\nРеногелни қабул қилиш вақтида қабзият пайдо бўлганида кундалик қабул қилинадиган сув миқдорини кўпайтириш тавсия этилади.\nСимптомлари: юқори дозаларни узоқ муддат қўлланиши қабзият, диареяни чақириши, тез толиқиш, юзни қизариши, озиб кетиш, мушакларни кучсизлиги ва ҳаракатларни ноадекватлиги билан характерланадиган гипермагниемияни ривожланишига олиб келиши мумкин. Шунингдек метаболик алкалозни белгилари: кайфиятни ўзгариши, ақлий фаолиятни бузилиши, мушакларда оғриқ ва увишиши, асабийлик ва тез толиқиш, нафас фаолиятини секинлашиши, таъм билиш ҳиссини ўзгариши кузатилиши мумкин.\nБуйрак етишмовчилиги бўлган беморларда нейротоксиклик, остеомаляция, остеопороз, гипермагниемия ва электролитлар мувозанатини бузилиши ривожланиши мумкин.\nШошилинч чоралар: препаратни организмда тез чиқариб юборилиши бўйича чораларни кўриш керак – меъда ювиш, қусишни чақириш, фаоллаштирилган кўмир қабул қилиш керак.\n200 мл суспензия ПЭТ флаконларда ёки суспензия 15 мл дан пакетчаларда.\nҲар бир флакон қўллаш бўйича йўриқномаси ва ўлчов қалпоқчаси билан бирга картон қутида ёки 30 пакетча қўллаш бўйича йўриқномаси билан бирга картон қутига жойланган.\nҚуруқ жойда, 25оС дан юқори бўлмаган ҳароратда сақлансин, қуёш нурларини бевосита тушишидан сақлансин.


Ёшлар учун имкониятлар. ОКМК ёшларни қўллаб-қувватлашга қаратилган самарали сиёсатни амалга оширмоқда. Видео Ўзбекистон янгиликлари\nЁшлар учун имкониятлар. ОКМК ёшларни қўллаб-қувватлашга қаратилган самарали сиёсатни амалга оширмоқда. Видео\n6 October 2021, 18:38\nЎзбекистон, Тошкент – Batafsil.uz. Бугунги кунда Олмалиқ кон-металлургия комбинатида 38 минг киши меҳнат қилмоқда. Уларнинг қарийб 14 минг нафарини ёшлар ташкил қилади. Заводнинг келажаги уларнинг қўлида. Шу боис, ёш мутахассисларни ҳар томонлама қўллаб-қувватлаш корхона корпоратив сиёсатининг асосий йўналишларидан биридир. Шу мақсадда бу ерда янги авлод ишчиларини тарбиялашга ёрдам берадиган комплекс чора-тадбирлар дастури ишлаб чиқилган.\nКомбинат келажаги ишончли қўлларда\n"Жорий йил бошидан заводнинг таркибий бўлинмаларида 1 100 киши иш билан таъминланди, уларнинг қарийб 600 нафари ёшлардир. Ёшлар-заводимизнинг келажаги. Шунинг учун ҳам корхона учун асосий вазифа - юқори даражадаги касбий тайёргарлик ва раҳбарлик сифатларига эга бўлган, илғор фикрлайдиган ходимларнинг сифат жиҳатидан шакллантириш учун зарур шарт-шароитларни яратишдан иборат. Бу соҳалардаги дастурлар тўлиқ завод ҳисобидан молиялаштирилади”, - деди ОКМК АЖ бошқарув раиси ўринбосари вазифасини бажарувчи Беҳзод Салимов.\nОКМК корпоратив ёшлар сиёсатини корхонанинг барча таркибий бўлинмаларида фаолият кўрсатаётган ёшлар Иттифоқи кенгаши ва бошланғич ташкилотлари бажариб келмоқда. Айнан уларга ишчи ёшларни бирлаштириш, бўш вақтларини ва ижтимоий қўллаб-қувватлашни ташкил этиш масъулият юкланган.\nШуниси аниқки, корхонада дастлабки йиллар мутахассисларнинг ривожланишига катта таъсир кўрсатилмоқда. Бу борада ОКМКда янги ёлланган ёш ишчиларнинг ижтимоий ва касбий мослашуви бўйича жадал ишлар олиб борилмоқда. Масалан, "Устоз ва шогирд" анъанаси доирасида ҳар бир ишга қабул қилинувчига тажрибали мутахассис тайинланади, унга кон ишлаб чиқаришнинг мураккаб ва жиддий жараёнини тез тушунишга ёрдам беради.\nЁш ишчиларни илмий-техник фаолиятга жалб этишга катта эътибор қаратилмоқда. Корхонада ўтказилаётган анжуман ва форумлар, касб маҳорати танловлари профессионал савияни юксалтириш ва ёш ишчиларга ўз ишини такомиллаштириш имконини бермоқда.\nБундан ташқари, ёшлар Иттифоқи қошида ёш металлурглар, бойитувчилар, энергетиклар, механиклар учун ёш мутахассислар Кенгаши ва клублар ташкил этилган. Улар янги ва мавжуд технологик жараёнларни такомиллаштириш, ишлаб чиқарилаётган маҳсулотлар сифатини оширишда иштирок этиш имконини бермоқда. Шу туфайли 20дан ортиқ ёш мутахассислар ўзларининг инновацион таклифлари ва ихтиролари учун патент олишган, бу эса иқтисодий ва бошқарув самарадорлигини оширишга шароит яратган.\n"Ёш мутахассислар корхона илмий ҳаётида фаол иштирок этмоқда. Хусусан, биргина жорий йилнинг ўзида ёшларимиздан 12 та рационализаторлик таклифи тушди. Улар синовдан ўтказилиб, ишлаб чиқаришга тадбиқ этилди. Яна 5 таси рўйхатга олиш босқичида, бу масала йил охиригача ҳал бўлади", - деди Салимов.\nЎзини малакали мутахассис сифатида намоён қилганлар Ёшлар Иттифоқи томонидан раҳбарлик лавозимлари заҳирасига тавсия этилади. Шунингдек, мунтазам равишда "Ёш раҳбар" танлови ҳам ўтказилиб, ғолиблар келажакда жиддий лавозимга эга бўлишлари мумкин. Таъкидлаш лозимки, бугунги кунда ОКМКда 150 дан ортиқ ёшлар ўзларига ишониб топширилган ишлаб чиқариш майдончаларини муваффақиятли бошқармоқдалар.\nДам олиш учун шароитлар\nКомбинат ёшлари нафақат касб-ҳунар соҳасида, балки корхонанинг ижтимоий ҳаётида ҳам ўзини намоён этиб, ўз-ўзини ҳар томонлама ривожлантириш билан фаол шуғулланмоқда. Бунинг учун барча шароит мавжуд.\nОлмалиқ шаҳрида комбинат таркибида "Металлург" Маданият саройи ва иккита йирик спорт мажмуаси фаолият кўрсатмоқда. Уларда 20 дан ортиқ тўгарак ва секциялар ишламоқда.\nШунингдек, йил давомида комбинатда нафақат ишчи ёшларни бирлаштириш, балки уларнинг ижодий, касбий ва етакчилик фазилатларини аниқлаш ва ривожлантиришга қаратилган турли танлов ва маданий тадбирлар тизимли ташкил этилмоқда.\n"Тизимли равишда спорт тадбирлари ўтказилади –футбол мусобақалари, сузиш, велосипед марафонлари ва бошқалар ташкил этилади. Яқинда илк бор киберспорт беллашувлари ўтказилди. Ёш ишчилар" Заковат " ва “ҚВЗ" ўйинларида иштирок этишмоқда", - деди ОКМК Ёшлар иттифоқи раиси Аброр Комилов.\nТаълим ва ижтимоий қўллаб-қувватлаш ёшлар билан ишлашнинг яна бир йўналишидир. Зеро, келажакка ишонч - ёш авлод меҳнаткашлар вакиллари учун катта рағбат деса, хато бўлмайди.\nОлмалиқда комбинат учун мутахассислар тайёрлайдиган Тошкент Давлат техника университети ва "МИСиС" Миллий тадқиқот технологик университети филиаллари мавжуд. 2019 йилда ОКМК раҳбарияти илтимосига кўра 114 нафар мутахассис олий ўқув юртларига ўқишга кирган. Ўтган йили корхона томонидан 90 нафарга яқин кишининг ОТМларда ўқиши ташкил этилган. Бу йил 86 та илтимоснома берилган.\nШу билан бирга, ОКМК биргина корхона ходимларига ўзининг ҳаётдаги ўрнини топишга ёрдам бериш билан чекланаётгани йўқ.\n"Комбинат ташаббуси билан вилоятда яшовчи "Темир дафтар"даги ёшларни долзарб касб-ҳунарга ўргатиш бўйича қисқа муддатли курслар ташкил этилди. Кам таъминланган оилалар ёшларига ўз бизнесини очиш учун корхона балансидаги бўш бинолар ажратилган. Шунингдек, улар қишлоқ хўжалиги маҳсулотлари етиштириладиган ер участкаларида ишлашга жалб этилган, шу мақсадлар учун комбинат томонидан 250 гектар ер ажратилган", - деди Беҳзод Салимов.\nОКМК вакилининг сўзларига кўра, 2019 йилда комбинат томонидан 10 та етти қаватли уй-жой қурилган. Корхонанинг 200 нафарга яқин ёш мутахассислари ва уларнинг оилалари фоизсиз кредит асосида уй-жой билан таъминланган. Бу йил ҳам завод ташаббуси билан яна 9 та 16 қаватли бино қурилиши молиялаштирилган. Келаси йилнинг март ойида бу хонадонларнинг калитлари навбатдаги ёш ишчиларга топширилади.